Муаллиф:\t02.01.2015 20:52\nСовет ҳукумати Қўқон автономиясини миллий буржуазия пан тюрксистик давлат, деб қаради. Туркистонда бошланган собик иттифоққа қарши Миллий озодлик ҳаракатини эса «босмачилик» ҳаракати деб «таловчи», «бандит» ҳаракати деб айблади. «Босмачи» сўзи 1919 йилда пайдо бўлди. Бу халқ қасоскорлари бўлиб «Туркистон халқларининг ватани» деб эълон қилинди. Бу ҳаракатга обрўли одамлар, диний намоёндалар, тирик қолган ҳукумат аъзолари ва бошқалар қатнашди. «Босмачи» деб «бандит», «қароқчи» даражасида тушунганлар миллий озодлик учун курашган халқ қаҳрамонлари эди. «Босмачилар» миллий давлатни тузиш ва Туркистон халқларининг мустақиллигини таъминлаш учун курашдилар. Вақтинча тоғли ва қумли жойларга чекинган бўлса ҳам ислом ва миллий кучлар куч тўплашиб уларга қарши тўхтовсиз кураш олиб бордилар. Мустафо Чўқай Туркистон халқлари ўзини давлатига эга бўлиш, ягона Туркистон таклифи билан чиқди. Унинг боши учун 1000 сўм эълон қилинди. Лекин у 1918 йил майда бошқа фамилия билан Тошкентдан чиқиб кетди.\nБольшевиклар собиқ иттифоқ миллий озодлик ҳаракатига шавқатсизларча курашдилар. Улар миллий озодлик курашининг энг шиддатли ва жанговор босқичи ҳисобланган. Босмачилик тасодифий ҳодиса бўлмай ўз даврининг сиёсий ва ижтимоий-иқтисодий ҳаётининг маҳсули сифатида юзага келди. Чунки Чор ҳукумати тоталитар сиёсатини юргизиб ва тараққиётни бўғиб халқнинг ғазаби ва нафратини қўзғатди. Айниқса, Туркистонда мустамлакачилик ва улуғ миллатчилик сиёсати юқорига чиқди. Большевиклар Туркистонда ҳокимиятни қўлга киритгач, туб аҳолини қириш, мол- мулкини талаш билан шуғулланиб сиёсий ва инсоний ҳуқуқларга йўл бермади. Бу ҳақда Турар Рисқулов (Туркистон компартияси мусулмонлар бюроси раиси) «Биз шўрлик мусулмонларни Николай замонидан қандай ҳайвон ўрнида қарашган бўлса, йўқсиллар (советлар) хукумати даврида ҳам шундай... ҳозир ҳам зулматда яшамоқдамиз, оч, яланғоч, итга ўхшаб хор бўлиб ўлиб кетаяпмиз. Бунинг учун ким айбдор?... Мен бойлар тарафини олмоқчи эмасман. Бироқ бир камбағалнинг битта оти бўлгани ва шу отга арава кўшиб, оиласини боқиб тургани ҳақида гапирмоқчиман. Бир қизил армия жангчиси уйига бостириб кириб, зўравонлик билан отни текинга олиб кетган. Энди оила ниманинг ҳисобига кун кечиради? Наҳотки шундай қилиш фирқа дастури амалида бўлса? Бойларнинг мол-мулкини бўлиб беряпмиз, деб аслида 84 минг кишилик бутун шаҳарни талон-торож қилишди. Хўш, бу нима деган ran? Намангандан чиқадиган барча маҳсулот, қимматбаҳо буюмларни тортиб олишиб, то қулфгача рўйхатга киритишди. Баъзи кишиларни қурол сақлашда гумон қилиб қамашади, қурол топиша олмагач, уларни шартли равишда озод қилдилар ва беш-ўн минг сўм жарима тўлатдилар. Бу пуллар қаерга кетди - шўролар кассасигами ёки чўнтакками? Агар чўнтакка бўлса, бу ҳолда қандай баҳо бериш керак? Ёки ўзлари ҳукмрон бўлишлари учун бу ҳукуматни барпо қилдиларми? Улар (большевиклар) бошқаларнинг ипак-газламалари ва қимматбаҳо буюмлари билан уйларини безадилар. Бизларга нима беришди? Қорнимизни тўйғазишдими? Йўқ! Агар яхши кийинтиришганда камбағаллар ялангоёқ юришармиди? Агар қорнимизни тўйғазишганда минглаб одам очликдан ўлармиди? Бизнинг уйда нималар қолди? Фақат жулдур тўшаклар, холос. Бошқа ҳеч нарса». Большевикларнинг ғайриинсоний сиёсати шу даражага етдики, кўз кўрмаган ва қулоқ эшитмаган жиноятга қўл урдилар. Фарғона водийсида саноат тармоқларини барчасини давлат мулкига айлантирдилар. 1918 йил 26 февралда «ўлкадаги пахтани мусодара қилиш тўғрисида» декрет қабул қилинди. Туркистонда мавжуд бўлган бутун пахта мусодара қилинди ва Туркистон ўлкаси ишчи- деҳқон ҳукуматининг мулки деб эълон қилинди. Сўнгги ҳужжатда қаршилик кўрсатилса, отишгача барча чоралар қўлланилсин. 1918 йил декретлари асосида 140 дан ортиқ завод ва йирик пахтачилик фирмалари, 400 га яқин кичик корхоналар эгалланди. Шунингдек, 2 млн. 657 минг пуд пахта толаси, 413,09 пуд уруғлик чигит, 476,8 пуд гўшт ва бошқа нарсалар қўлга олинди. Пахтачилик саноати Россия учун энг аҳамиятлидир. 1917 йилда, 1918-1919 йилларда ҳам камида 1 млн. пуд дан ортиқ дон Россияга юборилди, минглаб маҳаллий аҳоли эса очликдан вафот этди.Большевиклар маънавий ҳаётни ҳам издан чиқардилар: масжид ва мадрасалар бузилди ёки ёпилди, қозилар уламолар ҳибсга олинди, Марғилонда Қуръони карим ёқилди, Андижонда Жомеъ масжидига солдатлар жойлаштирилди, Қўқондаги мадрасага ўт қўйилди.\nХуллас, ўлкада чидаб бўлмайдиган даражадаги оғир сиёсий, иқтисодий ва маънавий ҳаёт «босмачилик» курашининг негизини ташкил этди. Бу кураш мустақиллик ва озодлик руҳи билан суғорилган умумхалқ ҳаракати эди. Водийда ўнлаб «босмачи» гуруҳлари шаклланиб душманларга қарши аёвсиз ҳужумлар уюштиришди. «Шўрои Исломия», «Шўрои Уламо» раҳбарлари бевосита бошчилик қилишди. Булар тарқоқ ҳолда юзага келганлиги туфайли умумий раҳбарлик марказини туза олмади. 1918 йил мартда барча қўрбошиларнинг биринчи қурлтойи ўтказилди, катта Эргаш истиқлол учун курашишнинг раҳбари этиб тайинланди. Ўша йилнинг ёзида унинг ўрнига Мадаминбек тайинланди. 30 минг атрофида Ватан ҳимоячиларни бирлаштирди. Большевикларга қарши бошқа миллатлар ҳам курашди. Мадаминбек қўл остида - 90 та, Эргашда - 100 тага яқин рус офицерлари хизмат қилганлар. Мадаминбек Жалолобод ва Ўшда тузилган К. Монстров бошчилигидаги рус крестьянлар қўшини билан иттифоқ шартномасини тузди. Шунингдек, рус генераллари ва офицерлари томонидан тузилган «Туркистон ҳарбий ташкилоти» уларнинг итгифоқчиси сифатида фаолият кўрсатди. Фарғона водийсига 30 минг аскар киритилди. «Барибир, туб аҳолининг бизга душманчилиги сақланиб, - дейди Юрий Папоров, - «босмачилар» енгиллик билан бизнинг ҳарбий горнизонларимизни тор-мор этаверди. Оқибатда биз қўшинларимизни қишлоқдан олишга мажбур бўлдик». 1918 йил июлда Қўқон уездида Эргаш бошлиқ Ватан ҳимоячилари ва Қизил армия ўртасида тўқнашув бўлди. Ватан ҳимоячилари ғалабага эришдилар. Қўқон, Наманган ва Андижон уездларида ҳам ватан ҳимоячилари кучайди. Горчаков темир йўли ва Эски Марғилонда ҳам қаттиқ жанглар бўлиб ўтди. 1919 йил баҳорда Мадаминбек ва Эргаш қўрбошилар бошлиқ икки марказ шаклланди. Уларнинг бири Андижон, Наманган, Скобелев уездларида, иккинчиси эса Қўқон уездида ташкил топди. Мадаминбек, Эргаш, Шермуҳаммад, Омон Полвон раҳбарлигидаги ватан ҳимоячилари Жалолобод, Ўш, Наманган атрофлари-\nда Қизил армия билан жанг қилдилар. Ватан ҳимоячилари 1919 йил сентябрда Ўш шаҳрида Қизил армияни мағлубиятга учратиб шаҳарни эгалладилар сўнгра Жалолободни ҳам қўлга киритдилар. Андижонда большевиклар мудофаага ўтиб пахта тойларидан баррикадалар қурдилар. 6 кун давом этган жангда қўшимча келган ёрдамчи полк кучайиб 26 ва 30 сентябрда Ўш ва Жалолободни эгалладилар. Қўрбошилар орасида бирдамлик йўқ эди. Уларни бошқарадиган хукумат ҳам йўқ эди. 1919 йил 22 октябрда Ойим қишлоғида 150 та қўрбоши Мадаминбек бошлиқ армияга бирлашдилар. Ноябрь ойида Ватан ҳимоячилари томонидан Қизил армия полки тор-мор этилди. Мадаминбек бирин-кетин мағлубиятга учраганидан кейин таслим бўлди. Туркистон фронтидаги иккинчи Туркистон ўқчи дивизия билан Мадаминбек ўртасида шартнома имзоланди. Шўро ҳокимиятини тан олишга, унинг барча буйруқларини бажараман. Шўро ҳукумати Туркистон фуқаролари орасида шариат асосларини сақлаб қолиб меҳнаткашларни манфаатларини ҳимоя этишга, мусулмонларнинг маҳаллий шарт-шароити ва урф-одатларига йўл берилишига, доимий қароргоҳи Наманганда бўлиб, ташқи душманлардан ҳимоя қилишга ваъдалар берилди. 13 мартгача ҳарбий инқилобий кенгаши ва Туркистон марказий ҳокимиятига содиқ эканлигини билдириш учун Тошкентга боришга сўз бераман, деб қўл қўйишади. Мадаминбек қўшинларини сақлаб, унга бошчилик қилиш шартига умид қилади. У жамиятни шариат асосида бошқаришни талаб қилди. Лекин бу Мадаминбекни жиловлаш учун қилинган ўйин эди. Шартнома Туркистон халқ комиссарлар совета раиси билан эмас, Фарғонадаги ўқчи дивизия бошлиғи билан тузилиши нотўғри эди. Мадаминбек сиёсий жиҳатдан тажрибасизлик қилди.\n1919 йил мартда истиқлолчилик ҳаракатини кучайишига қарши М. В. Фрунзе қўмондонлигида Туркистон фронта тузилди. Куйбишев ҳарбий кенгаш аъзоси этиб тайинланди. Улар Ватан ҳимоячиларига қарши аёвсиз курашдилар. Куйбишев тузилган битмни қоралади. Мадаминбек билан тузилган битмни матнини ўзгартиришади. Мадаминбек бошчилигидаги қўшинни сақлаш норозилик келтириб чиқарди. Фрунзе: «Собиқ «босмачи»лардан тузилган бригадаларни тарқатиб юбориш керак» деб талаб этди. Аслида ким босмачи? Фрунзенинг ўзи эмасми?! Она ватанни ҳимоя қилган киши юрт ҳимоячиси, дея эъзозланади-ку! Сулҳ битами амалда қоғозда қолиб кетди. Бу «большевикларнинг иккиюзламачилиги ва фирбгарлигини кўрсатувчи далиллардан биридир». Баъзилар Мадаминбекни қирғинборатдан, очлик ва оғир ҳаётдан халос этиш учун сулҳ тузган дейишади. Унинг ўзи ҳам худди шундай деган эди. Собиқ иттифоқ мазлум халқларга озодлик, эркинлик ва ўз тақдирини ўзи белгилаш ҳуқуқини бериш ҳақида деклорация эълон қилган эди. Бунга ишонган жадидлар Туркистон Мухториятини ташкил этган эдилар. Аммо большевиклар Фарғона водийсини қонга белаб, вайрон этиб мухториятни ағдардилар. Мадаминбек бунинг гувоҳи бўлиб туриб большевикларга ишонч билдиришини оқлаб бўлмайди. У катта сиёсий хатога йўл қўйди. Чунки сулҳ битами большевикларга катта фойда келтирди.\nБольшевиклар фурсатдан фойдаланиб, водийда ҳарбий тайёр-гарликни кучайтирди. Мадаминбек большевикларга хизмат қилишни бошлаб юборди. Ватан ҳимоячилари орасида тарқоқлик бошланди. Шермуҳаммадбек (Кўр Шермат) ва Холхўжа қўрбошилар уни ватан хоини деб эълон қилган эдилар. 1920 йили 4 майда Мадаминбек Холхўжа қўрбоши томонидан ўлдирилди. 1920 йил июль ойида Шермуҳаммад кўрбошиларнинг мажлисида Ватан ҳимоячиларнинг сардори этиб сайланди. Ватан ҳимоячиларининг сони 30 минг кишига етказилди. Яна озодлик курашининг алангаси порлади. Туркистон марказий ижроия комитета Фарғона водийсида ҳарбий ҳолат эълон қилди. 1920 йил май ойида Фрунзе водийга келиб курашга бошчилик қилди. Ватан ҳимоячилари бу вақтда Олой тоғида ўрнашган эди. Бу ерда душман кучлари билан тўқнаш келади. Ватан ҳимоячилари Олойдан тушиб Фарғона, Наманган, Андижон, Ўш ва Жалолободда бўлишди. Қизиғи шундаки, Ватан ҳимоячилар орасида аёл Олтиариқнинг Полосой қишлоғида туғилган Шакархон жангчи аёл сифатида ном чиқарди. Кейинчалик Шакархон олтиариқлик Тўйчи қўрбошига қўшилиб кураш олиб борди. Бу аёл Шакар қўрбоши номи билан юздан ортиқ йигитга бош бўлиб жанг қилди. Ўғли Одилжон ҳам онаси сингари Ватан учун кураш олиб борди. Уни большевиклар ўлдирди. Ёлгиз ўғли учун ўч олиш жанги Қайроғоч қишлоғида бўлди. У Олтиариқ, Риштон ва Скобелев шаҳрида Қизил армия қисмларига зарба беради. Шакархон қўрбоши 1921 йил охирида, жангларнинг бирида ҳалок бўлади. Қизил армия қисмлари кучайиб Шермуҳаммад бошлиқ\nватан ҳимоячилари Олой тоғларига чекинди. 1921 йилда Андижон уездида, Сўхда, Булоқбошида, Чустда жанглар давом этди. Ўша йилнинг май ойида ҳимоячилар Наманганга хужум қилдилар. Раҳмонқул қўрбоши Ашава қишлоғида 8 соатли жангда 65 солдатни ўлдириб ғалабага эришди. Лекин душман янги кучларни ташлаб, 1921 йили ноябрда Ашавага қайта хужум қилдилар. Ватан ҳимоячиларидан 800 киши ўлдирилди, Раҳмонқул қўрбоши Чотқол томонга яширинди. 1921 йили сентябрда Шермуҳаммад бошлиқ ватан ҳимоячилари ва қизил армия ўртасида Шоҳимардонда 14 соат жанг бўлиб, у чекинишга мажбур бўлди. Шундан кейин душманлар қирғиз қўрбошчиси Муэддинга қарши ҳужум уюштириб ғалабага эришдилар. 1921 йил январдан бошлаб сентябргача Ватан ҳимоячиларидан 2500 таси ҳалок бўлди. Лекин мустақиллик учун курашни ҳамон давом эттира беришди. «Айрим маълумотларга кўра 1922 йилнинг баҳорида Фарғона водийсида Шермуҳаммад, Исломқул, Эшман бойвачча, Мирзо Умар, Умарқул, Омон Полвон, Боестон, Муэддин, Шермат, Жонбекқози Аҳмад Полвон, Исроил, Шермуҳаммаднинг укалари, Нурмат ва Тошмат, Мамароз, Қорабой ва бошқа қўрбошилар истиқлол учун курашишни давом этгирдилар». У ёки бу жойларда душманга қарши Мирза понсот, Давронбек, Тўхтасин, Хонмирза Каримжон, Сотволди Турсуналиев ва бошқа ўнлаб қўрбошилар жанг олиб бордилар. 1923 йил истиқлол учун кураш давом этди. Бироқ ўша йилнинг охирги ойларида «босмачи»ларнинг асосий кучлари тор-мор этилиб, собиқ иттифоқ ўзининг мавқеини мустаҳкамлади. Шермуҳаммадбек Афғонистонга чекинди. Лекин Ватан ҳимоячилари айрим ерларда курашни давом эттирдилар. Сузоқ қишлоғида Нурулло Мақсум бошчилигидаги «босмачи»лар ҳам таслим бўлдилар. Уларни алдаб, тинчлик шартномасини(яраш) тузиб пахта заводида катта зиёфат уюштириб, уларни ҳаммасини қўлга олиб Ўш шаҳрига олиб кетдилар.\n«Босмачилик» ҳаракатининг кучайиши «аслида у 1918 йил февраль ойида большевикларнинг Туркистон мухториятига қарши бошлаган уруши жараёнида юзага келган эди... 1918-1924 (7 йил мобайнида) кураш давом этди. Шу йиллар орасида уларнинг сони 20—30 минг кишига етди». Бу ҳақиқий миллий озодлик кураши бўлиб муҳим аҳамият касб этди.\nАввалдан эълон қилинган халқ комиссарлар советини қарорида халқларнинг тенглиги ва ўз тақдирини ўзи белгилашлиги ҳар қандай миллий ва диний имтиёзларни бекор қилиб майда миллатларни эркин тараққий этишига йўл очиб бериш «Россия ва Шарқ меҳнаткаш мусулмонлар»га кўрсатилган ҳуқукдарга риоя қилинмади. Қонуний эркинлик бериб элон қилинган Туркистон автономияси 1918 йили 19-26 январда Тошкентда мухторият ҳукумати бекор қилинди деб унинг 30 та аъзоси қамалди. Муваққат хуку мат ва большевиклар мусулмон халқларининг Қозон шаҳрида бўлган йиғилишида автономиянинг қуролли кучларини ташкил қилиш ҳақидаги қарорини жону жаҳти билан бажармасликка ҳаракат қилишди. Ана шундай бўлса-да, мустақиллик ва озодлик учун курашувчи Туркистон халқлари адолатсизликка қарши курашувчи кучлардан фойдаланиш чорасини кўришди. Ваҳоланки, 1917 йил декабрда «Улуғ Туркистон» (Тошкент) газетасида Қўқон автономияси бу Туркистонни Россиядан ажратиб олиш ниятида эмас эди. Лекин унга қарши уюштирилган қонли юришлар ҳар қандай ҳолатни яратиши мумкин. Қўқон мухториятини ҳимоя қилиш, уни большевиклар зулмидан сақлаб қолиш Эргаш Қўрбошига топширилди. Шундай қилиб, халқ миллий-озодлик ҳаракати биринчи марта 1917 йил охирида ва 1918 йил бошларида Қўқонда вужудга келди. Миллий озодлик ҳаракатининг қатнашчиларини «каллакесарлар», «босмачи», халққа қарши деб кўрсатишга ҳаракат қилди. 1918 йил 22 февралгача большевиклар шаҳар мудофаачиларига қарши Қўқон кўчаларида катта жанглар уюштирдилар. Шўро қўшинлари 10 мингга яқин туркистонликни қириб ташлади. Бу курашда большевиклар арман дашноқларидан жуда унумли фойдаландилар. Бир ой давомида шаҳар арман миллатчилари (Дашноқ)лар томонидан талон-торож қилинди. Арман дашнокдари биргина 1918 йил бошларида Марғилонда 7 минг, Андижонда 6 минг, Наманганда 2 минг, Қўқонда 4,5 минг кишини отиб ташладилар. Фарғона водийсида 180 та қишлоққа ўт қўйдилар. Мухториятни тор-мор қилиниши большевикларни миллатларни ўз ҳуқуқини ўзи белгилаш масаласини юзаки эканлигини исботлади. Кейинчалик 1918 йил май ойида Туркистон совет автоном социалистик республикаси тузилганлиги эълон қилинди. Бунга маҳаллий миллий вакиллардан озчилик киритилди. Лекин улар ҳал қилувчи роль ўйнай олмади. Шундай қилиб, Туркистонда шўро ҳокимияти зўрлик асосида ўрнатилди. Қўқондаги Туркистон Мухториятини тугатилиши қирғинлар, ёнғинлар, талон-торожлар ва ҳаёсизларча халқни қизил империя давлатига бўйсундира олмади, аксинча бундай ҳолат туркистонликларни, айниқса, Фарғона водийсидаги қаҳрамон халқни қўлга қурол олиб кўп йиллар давомида келгинди босқинчиларга қарши кураш олиб боришга ундади. Бу Туркистонда ҳақиқий партизанлик урушининг бошланиши эди. Шермуҳаммадбек (Шерматбек), Муҳаммад Аминбек (Мадаминбек) Нурмуҳаммадбек (Нурматбек), Холхўжабек ва бошқа эл ичидан отилиб чиққан эрк жангчилари раҳбарлигида советларга қарши узоқ йиллар кураш олиб бордилар. Шўроларнинг гражданлар уруши, Россияда 1918 йил баҳоридан бошланиб 1920 йилгача давом этди. Туркистонда эса маҳаллий аҳоли ўз устидан ҳукмрон бўлган шўроларга қарши миллий озодлик курашини давом эттирди. Россияда оқ гвардиячилар билан қизил гвардиячилар бундай уруш Туркистонда юз бермади. «Босмачилар»нинг аксарият қисми Туркистоннинг мустақиллигини сақлаб қолиш учун ҳарбий кучлар сифатида чет эллик мустамлакачиларнинг «янги тузуми» (советлар)га қарши кураш олиб бордилар. Уларнинг бу курашлари 10 йилдан ортиқ давом этди. Бу ном «босмачи»лар великорус шовинизмига аёвсизларча ваҳшийликка, адолатсизликка қарши умумхалқ курашига айланиб, 1930 йилнинг биринчи ярмигача давом этди. Қўқон мухторияти рус шовинистлари ва арман дашноқлари томонидан қонга ботирилгач, 1918 йил баҳоридан халқ озодлик ҳаракати Ўш атрофини Қизил империя чангалидан озод қила бошлади. 1918 йил кузида Фарғонанинг шарқий ҳудудида Мадаминбек (Муҳаммад Аминбек) ўз ҳаракатини кучайтирди ва 1918-1920 йилларда Фарғона миллий озодлик ҳаракатининг марказига айланди. Миллий озодлик ҳаракатининг бирлашган кучлари Жалолобод ва Ўш шаҳарларини эгаллаб 1919 йил 17 сентябрда Андижонни қамал қилди. Лекин катта кучга эга бўлган Андижон гарнизони озодлик курашчиларини чекинишга мажбур қилди. 1920 йили март ойида Мадаминбек Аҳмадбековни таслим қилиб қон тўкилмасин, ҳаммага озодлик берилади деган ваъдалар билан таслим бўлишга мажбур қилди. Мадаминбекнинг таслим бўлиши озодлик ҳаракатини сўндира олмади, аксинча, 1920 йил кузда Фарғонада Шерматбек (Шермуҳаммадбек) етакчилигида озодлик ҳаракати яна авж ола бошлади. Бу ҳаракат 1923 йил охиригача давом этди.\nТуркистонда ташкил топган учинчи бир миллий мустақил давлат - Хоразм Халқ Жумҳуррияти эди. 1917 йил декабрида Тош- кентдаги Шўро Комиссарияти Хива хони мустақиллиги шўролар ҳукумати томонидан танилганини билдиради. Аммо большевикларнинг вақтдан ютиш учун ишлатган бу найрангига Асфандиёрхон учмайди ва у Совет ҳокимиятини тан олишдан бош тортади. Айни вақтда мухожирликдан қайтиб келган Жунаидхон Хива хони сиёсатидан норози бўлган тарқоқ туркман қабилаларини бирлаштириб хонга қарши бош кўтаради ва у бир вақтда Шўро ҳокимиятига ҳам қарши кураш бошлайди. Асфандиёрхон, Жунаидхон бирлашишади. Пекин 1918 йил сентябрида Асфандиёрхон мафхий равишда ўлдирилади. Жунаидхон тахтга Асфандиёрхоннинг тоғаси Абдуллахон юзаки тахтга ўтказилади. Аслида эса Жунаидхон Хива хонлигининг мутлақ ҳукмдори бўлиб қолади.\n1918 йил 4 апрелда Россия ҳукумати топшириғига биноан Туркистон АССР ҳукумати Жунаидхон билан сулҳ шартномасини имзолайдилар. Лекин Совет ҳокимияти Хивада инқилоб ўтказишга ҳар томонлама тайёргарлик кўра бошлайди. Советларнинг Хивага нисбатан душманлигини сезган Жунаидхон РСФСР билан Туркистон АССРига қарши урушга тайёргарлик кўра бошлайди. 1919 йили декабрдан Жунаидхонга қарши советлар юриш бошлайди. 25 декабрда Қизил қўшин Амударёдан ўтади. Жунаидхон қўшинлари большевик босқинчиларга қаттиқ қаршилик кўрсата бошлайди. Аммо кучли қизил гвардия зарбасига бардош бера олмай Урганч томонга чекинади. 1920 йили 17 январдаги кучли жангда Жунаидхон қўшинларни сақлаб қолиш мақсадида асосий қароргоҳи (яхши мустаҳкамланган) Тахтақалъага чекинишади. Лекин 1 февралда Қизил империя қўшинлари хонлик пойтахти Хивани эгаллайди. Абдуллахон Хива хонлигидан воз кечади. Туркистонда содир этилган ваҳшийликларнинг ҳаммасига Эллиава, Қуйбишев, Колесов, Фрунзе каби большевиклар бошчилик қилади. Илгариги генерал Скобелев, Кауфман, Куропаткин ва бошқаларнинг ваҳшийлигидан буларнинг қилган ишлари ўтиб кетди. Хивадаги тўнтариш халқ қўзғолони натижасида эмас, балки чет эл интервенцияси ниқобида юз берган эди. Лекин РСФСР ва Туркистон АССР ҳукумати Хива хонлигини ер билан яксон қилган совет ҳарбий кучлари эмас, халқ инқилоби деб тушунтирдилар. 1920 йил февралда «ёш хиваликлар» умумхоразм қурултойини чақириб «Хоразм Халқ Жумҳурияти» тузилганлигини эълон қилдилар. Туркистонда яна бир миллий мустақил ҳукумат тузилди: Хожи Юсуф, Пахлавонниёз - ҳукумат раиси, Бобоохун Салим ўғли - бош вазир, Мулла Ўроз- хўжа Муҳаммад - ташқи ишлар вазири, Жуманиёз Султонмурод - ички ишлар вазири, Мулла Бекжон - маданият вазири, Ҳасан ўғли - ҳарбий вазир, Мулла Нормуҳаммад - иқтисод вазири бўлдилар. Қурултой Хива хонлиги ўрнида қадимий Хоразм номини қайта тиклайди. Ёш Хоразм Халқ Жумҳурияти эълон қилинади, ўзининг миллий ҳарбий қўшинларини тузади. РСФСР ҳукумати расман Хоразм Халқ Жумҳуриятини танийди, иккинчи томондан эса бу ҳукуматни тезда йўқотиш чора-тадбирларини кўра бошлайди. 1920 йил 26 апрелда Хива шаҳрида чақирилган 1 Бутун Хоразм қурултойи (аслида 2нчи) Хоразмни совет республикаси деб эълон қилди. Шундай қилиб, Хоразм Халқ Жумҳурияти ҳалок бўлди, Ҳукумат аъзоларининг кўпчилиги қамоққа олинди.\nБухоро амирлиги 1917 йил февраль инқилобига қадар Россиянинг протектората сифатида яшади. Туркистон Халқ Комиссарлари раиси Колесов 1918 йил 28 февралда янги Бухорога (ҳозирги Когон) шаҳрига келади. У Туркистон ҳукумати номидан Бухоро хонлигига қарашли рус шаҳарларида Совет ҳокимиятини тан олишни ва хонликни бошқаришни демократлашни буюради. «Ёш бухорочилар»дан ижроия комитет таъсис этиш ва бу комитет қўлига давлат ҳокимияти ўтиши кераклигини ҳам таклиф этади. Саид Олимхон бу талабни бажаришдан бош тортади ва икки давлат ўртасида уруш келиб чиқишига бу бир баҳона бўлади. 1918 йил 2 мартда Ф. Колесов хонлик пойтахти Бухорога хужум бошлайди. Бу ҳужум Колесов учун мағлубият билан тугайди. Бухоро халқи амир қўшинлари билан биргаликда Бухоро мустақиллигини ҳимоя қилади. Колесов чекинади. Амирликни йиқита олмаган шўролар 1918 йили 25 мартда Қизилтепада сулҳ битимини имзолашга мажбур бўлди. Бу урушдан сўнг большевикларни вакили сифатида Эллиава, Шалва, Зурабович ва Брайдо Бухорога келди. Амир билан суҳбатда улар ҳарбий ёрдам кўрсатишга тайёр эканлигини билдиради. Саид Олимхон Жунаидхон билан шўроларга қарши ҳарбий иттифоқ тузишга, Афғонистон билан дўстлик аҳдномаси тузишга эришади.\nБольшевиклар Бухорога қарши зудлик билан такрорий ҳужум М. В. Фрунзе бошлиқ режасини ишлаб чиқди. «Бухоро инқилоби» деб аталмиш бу давлат тўнтаришига раҳбарлик қилиш учун В. В. Куйбишев «Ёш бухороликлар» марказий бюросининг раиси Ф. Хўжаев ва Бухоро коммунистик партияси (янги) марказий комитетининг раиси Хусаиновларга топширди. Большевиклар яна ҳийла ишлатиб сулҳ тузиш учун Барановни элчи қилиб Тошкентдан Бухорога жўнатдилар. У амир билан хушмуомалада бўлди. Амир Қизил аскарларни Когондан олишни талаб қилди. Ўзи ҳам қўшинларини темир йўлда 5-6 км орқага чекинтирди. Бу найранг эди. Большевиклар 1920 йили 28 августдан 29 августга ўтар кечаси соат 12да тўсатдан Бухорога қарши ҳужум бошлади. Катта куч ишлатиб уч кун ичида Бухоро шаҳрини босиб олди. Бухоро амири Ғиждувон томон чекинди.\nСентябрь ойида Амир Бухородан қочиб кетганидан кейин 1920 йил 25 ноябрь (7 ноябрь) Бухоро амири олдидаги майдон «Бухоро мустақиллиги» майдони деб эълон қилинади.\nМунавварқори Абдурашидов хотира асарида бундай ёзади: «Файзулла Хўжаев октябрь байрами ва Бухоро мустақил бўлганлиги билан табриклаб, нутқ сўзлайди. Шу кундан бошлаб «ёш бухороликлар» «Мустақиллик» сўзини тез-тез қўллайдиган бўлдилар ва унга эришишга ҳаракат қила бошладилар. Оз вақт ўтгандан кейин Турк комиссия аъзоси Сафаров Бухорога келади ва мени Ревкомга чақириб вазият ҳақда сўради. Ф. Хўжаев унга халқ ҳозирги вазиятдан норози эканликларини айтиб: «бу инқилобми ёки босиб олишми?», деган саволларни ўртага ташлаганликларини айтдим дейди. Мунавварқори Бухоролигида бу ерда Бошқиристон миллий мухторият ҳукумати большевиклар томонидан худди Қўқон Туркистон мухторияти каби тор-мор этилганлиги, унинг бошлиғи ва харбий вазири Аҳмад Зокий Валидий (Валидов) қочиб келади.\nМунавварқори, Ф. Хўжаев ва бошқа Туркистон миллий бир- лиги гоясини олга сурувчиларнинг бирлашиши туфайли Ўрта Осиё ва Қозогистон махфий-миллий аксилкоммунистик харакат марка- зига айланади.\nМарказнинг мурожаатига кўра, Туркистон миллий бирлиги ғояси фидойилари Кокажон Бердиев, «Алашўрда» вакиллари, қозоқ Хайриддин Болгинбоев, Мухтор Авезовлар ҳам Бухорога келади. Бухородаги «Бухоро истиқлоли», Тошкентдаги «Миллий иттиҳод», Қозоғистондаги «Алаш ўрда» ва бошқа миллий озодлик харакатлари марказларининг маркази - Туркистон миллий бирлиги махфий ташкилоти ташкил топади. Унинг етти бандлик «Умумплатформаси» — ҳаракат дастури ҳам қабул қилинади. Уни А. 3. Валидий Тўғон бошқаради.\n«Туркистон миллий бирлигининг асосий мақсади бутун Туркистон тарихий - географик минтақадаги босқинга қарши озодлик ҳаракати босмачилик урушларини бирлаштириш бу ғоя 1929 йил сентябрда Бакуда бўлган. Шарқ халқларининг қурултойи Мунавварқори Абдурашидхонов, Т. Рисқулов, А. 3. Валидий, Анвар пошшо ва бошқалар томонидан олға сурилган бўлиши мумкин. Чунки Туркистондан борган ҳамма делегатларда большевистик босқинга нисбатан нафрат кучли бўлган. Шу ерда Анвар пошшо билан А. 3. Валидий яширин ҳолда учрашиб Туркистон халқлари тақдири ҳақида ўйлаганликлари маълум»\n«Туркистон миллий бирлиги» «Ўрта Осиё мусулмон халқ жумҳурияти» деб ҳам номланиб, у ўз атрофига Туркистон миллати фидойиларининг йирик вакилларини тўплади. Минтақада махфий фаолият юритди. Миллий озодлик ҳаракатларини ўзаро уйғунлаштириш соҳасида жуда ташкилий — оммавий ишларни жонлантирди. Салкам уч йил ичида ўзининг учта (Бухоро, Самарканд ва Тошкент) конгрессини ўтказди. Булар албатта, ўз-ўзидан эмас, балки каттагина маблағ эвазига амалга оширилгани аниқ. Маълумки бу пайтда «Туркистон миллий бирлиги» ҳаракати қамраб олган минтақада очарчилик ва иқтисодий таназзул авж олган эди. Бунинг устига- устак, совет ҳукуматининг ўзи халқ оммасини очиқдан-очиқ, ҳар хил сиёсий компаниялар баҳонасида талаб топталаётгани ҳам маълум.\nШу нуқтаи назардан хулоса қилинса, жадидчиликдан ўсиб униган БХСР ҳукумати раҳбарлари ўз хатоси ва алданганликларидан хулоса чиқариб, «Туркистон миллий бирлиги» ғоясининг амалга ошишига умид боглаган ҳолда давлат хазинасидаги олтин захирасидан маълум бир қисмини сарфланган бўлиши эҳтимолдан холи эмас. Чунки уларга амирдан қолган мерос, юқоридан тахминан бўлсада, кўрсатилганидан каттагина бўлган.\nКейинга пайтда маълум бўлишича, Ф. Хўжаев коммунистик босқинга қарши ҳатто махфий равишда «босмачилик уруши» қўрбошиси билан битим ҳам тузган экан. Бундан кўриниб турибдики, у икки томонлама иш олиб борган. Бир томондан, миллий озодлик учун махфий фаолият юритган бўлса, иккинчи томондан мавжуд мустамлака, ўзи юқорида тан олингандек, «қул» каби хизмат қилишга мажбур бўлган .\n1920 йил 2 сентябрда Туркфронт қўшинлари Бухорода давлат тўнтариши қилиб шаҳарни эгаллаб олишди. Бутун Бухоро инқилобий комитета ва халқ нозирлиги советининг РСФСР мухтор вакиллиги билан қўшма мажлис бўлиб, Умум Бухоро инқилоб комитета ва республика ҳукумати тузилди. Ҳукумат раиси этиб Ф. Хўжаев тайинланди. Ана шундай вазиятда «Ёш бухороликлар» ва ислоҳотчилар 1920 йил 6 октябрда Умум Бухоро Халқ курултойини чақириб Бухоро Халқ Жумҳуриятини эълон қилдилар.\nСовет ҳукумати 1924 йил 12 июнда Бухорони Совет Социалистик Республикаси деб эълон қилди ва ҳукумат аъзоларини қатағон йилларида қириб ташлади. 1920-1931 йилларда Бухорода миллий озодлик ҳаракатига Мулла Муҳаммад Иброҳимбек етакчилик қилди. Бу ерда ҳам «босмачилик» ҳаракати кучайиб кетди. Иброҳимбек қайси қишлоққа борса большевикларни қирар, қурол-яроқларини тўплар эди. Иброҳимбек Қулоб ва Балжувондан сўнг Қоратегин ва Дарвоз вилоятларини ҳужум билан олади. Шу вақтларда Анвар пошшо Иброҳимбек билан бирга жангга киради. Иброҳимбек Денов, Бойсун, Шеробод, Гузар ва Қарши атрофларида муҳим ғалабаларни қўлга киритади. Анвар пошшо Балжувон юқори қисмида бўлган жангда қаттиқ яраланади ва 1922 йили 4 август куни вафот этади, Ҳазрати Султон зиёратгоҳида дафн этилади. Шундай қилиб, Иброҳимбек шўроларга қарши 7 йил давомида тинимсиз жанг қилади. У Бухорога ҳужум қилиб 12 дарвозасидан олтитасини эгаллайди. 1920-924 йиллар давомида Мулла Абдулқаҳҳор, Жўра Амин, Мурод Мешқоп, Митан Полвон каби йирик қўрбошилар раҳбарлигида «истиқлолчилик» ҳаракати бутун Зарафшон водийсини қамраб олади. Болыпевиклар «босмачилик» ҳаракатини тугатиш учун катга куч тўплади. Бухорода Иброҳимбек, Хоразмда Жунаидхон отрядлари шўролар ҳукуматига таҳдид солиб турар эди. Жунаидхон қўшинлари 1924 йилда, Иброҳимбек қўшинлари 1926 йилда тугатилди.\nТуркистонда кенг қулоч ёзган миллий озодлик ҳаракати 1934 йилгача давом этди. 1939 йилда Туркистонда 14 минг, Эдил-Уралда 7 минг, Шимолий Кавказда 4 минг ва Қримда 1 минг масжиди шариф бузиб ташланган. Агар 1917 йилда Туркистонда 20 минг масжид бўлган бўлса, 1953 йилга келиб фақат 250 масжид қолди.\nКоммунистлар ислом динини йўқ қилмоқчи бўлди. 6 млн туркистонликни «миллатчи», «пантуркчи», «панисломчи», «халқ душмани», «қулоқ» ва «империалистлар малайи» каби тамғалар билан қоралаб қатағон қилди ва қириб ташлади. Лекин Туркистон халқлари ўз миллий борлиқларини, ўз динини, ўз маданиятини, ўз тилларини сақлаб қолишга мувофиқ бўлдилар. Инсоният тарихида ҳеч бир салтанат абадий бўлган эмас. Пётр I барпо этган Россия империяси (унинг меросхўри Қизил империя) ҳам роппа-роса 270 йилдан сўнг - 1991 йилда қулаб парчаланиб кетди.\nЯнгиланди ( 02.01.2015 20:59 )


14 март куни Ўзбекистон Суперлигасининг 2-туридан ўрин олган «Сўғдиёна» – «Турон» (1:0) учрашувида юзага келган ҳолатлар футбол жамоатчилигининг муҳокамаларига сабаб бўлди, дея ёзмоқда ЎФА расмий сайти.\n«Бугун, 15 март куни ЎФА Ҳакамлик қўмитаси томонидан мазкур баҳсни бошқариб борган бош ҳакам Виктор Серазитдиновнинг ўйин давомидаги хатти-ҳаракатлари атрофлича таҳлил қилиб чиқилди.\nШунингдек, ЎФА футбол фаолиятини назорат қилиш махсус инспекцияси томонидан мазкур ҳолат бўйича тегишли маълумотлар, мазкур футбол учрашуви қайдномаси ва инспектор ҳисоботи, видеоматериалларни ўрганиб чиқиш ишлари бошланди. Ноқонуний ҳолатлар аниқланган тақдирда ЎФА Этика қўмитаси тегишли тартибда кўриб чиқиб, якуний қарорларни қабул қилади», - дейилади ЎФА баёнотида.\nЭслатиб ўтамиз, ушбу ўйиндан кейинги матбуот анжуманида «Турон» бош мураббийи Исломбек Исмоилов ўйиндаги ва ўзбек футболидаги ҳакамларнинг қинғирликлари ҳақида очиқ-ойдин гапирганди.\nМаълумот учун, Жиззахдаги мағлубиятдан кейин «Турон» жамоаси турнир жадвалида сўнгги 14-ўринга тушган бўлса, «Сўғдиёна» пенальтидан киритилган гол эвазига ғалаба қозониб, 6 очко билан Суперлига пешқадамига айланиб олди.


Тошкентда Москва миграция марказининг ваколатхонаси очилди | Qalampir.uz\nТошкентда Москва миграция марказининг ваколатхонаси очилди\nЖамият\t16 Март 21:09 6394\nТошкентда Москва Кўп тармоқли миграция марказининг (КММ) ваколатхонаси очилди. Бу ҳақда Москва шаҳрининг Иқтисодий сиёсат ва ривожланиш департаменти Матбуот хизмати хабар бермоқда.\nМаълум қилинишича, ташкилот пойтахтнинг Яшнобод туманидаги “Ишга марҳамат” мономаркази биносидан ўрин олган. Режавали Хаитов эса ваколатхона раҳбари этиб тайинланган.\nКММ ваколатхонасининг вазифаларига қуйидагилар киради:\n• Москвадаги бўш иш ўринлари тўғрисида Ўзбекистонда ахборот тарқатиш ва москвалик иш берувчиларга керакли малакага эга мутахассислар мавжудлиги тўғрисида маълумот бериш;\n• онлайн суҳбатлар ташкил этиш ва меҳнат муҳожирларининг касбий маҳоратини баҳолаш;\n• Россия Федерацияси ҳудудига кириш ва меҳнат фаолиятини амалга ошириш имкониятларини текшириш;\n• меҳнат муҳожирларига ишга жойлашиш масалалари, ишлашга рухсат бериш тартиби, Москвада қолиш қоидалари, шу жумладан пандемия билан боғлиқ чекловларни ҳисобга олган ҳолда маслаҳатлар бериш;\n• мигрантларнинг Россияга киришини, шу жумладан COVID-19 учун тестнинг салбий натижасини тасдиқловчи тиббий ҳужжат мавжудлигини назорат қилиш.\nМосква Иқтисодий сиёсати ва ривожланиш департаменти бошлиғи Кирилл Пуртовга кўра, Ўзбекистон Республикаси Россия Федерацияси пойтахти билан меҳнат муҳожирларини уюшган равишда ёллаш доирасида ҳамкорликни бошлаган биринчи мамлакат бўлган.\nҚайд этилишича, Москвада ҳар йили бериладиган 460 мингга яқин меҳнат патентининг ярми ўзбекистонликлар ҳисобига тўғри келади. Жорий йилнинг февраль ойи ҳолатига кўра, Ўзбекистоннинг 200 мингдан ортиқ фуқароси Москвада бўлиб турибди, уларнинг 90 фоизи меҳнат муҳожирлари ҳисобланади.\nЎзбекистон Республикасидан борган меҳнат муҳожирларининг 40 фоиздан ортиғи Москвадаги қурилишларда, 15 фоизга яқини уй-жой коммунал хўжалигида, 10 фоизга яқини пойтахтдаги саноат ва савдо объектларида ишлайди.\n24 Июль 18:50 47406\n24 Июль 12:13 44072\n25 Июль 15:13 37008\n26 Июль 13:01 29256\n25 Июль 17:58 28270


Олимхон - www.ziyouz.uz\nБош саҳифа Илм ва фанТарихЎзбекистон ҳукмдорлариОлимхон\n(? – 1810-й.й)\nҚўқон хони. Минглар сулоласидан. Норбўтабийнинг ўғли. Унинг даврида салтанат ҳудудини кенгайтириш давом эттирилади. У Оҳангарон, Чимкент, Сайрам, Тошкент вилоятининг ҳаммасини, Россияга борувчи карвон йўлларидаги муҳим манзилгоҳларни забт этади. У Бухоро амирлигига қарши туришга кучи етажагини кўриб хон унвонини қабул қилади, давлати эса Қўқон хонлиги деб атала бошланди. Пойтахт – Қўқоннинг сиёсий аҳамияти ошган. Олимхон тоғли тожиклар: қоратегинлар, шўғнонликлар, бадахшонликлар, эронийлар ва бошқалардан иборат ёлланма қўшин тузган. Бу қўшин ҳокимиятни марказлаштириш учун курашда унинг таянчи бўлган. Олимхон даврида Россия билан 1-марта савдо алоқалари ўрнатилган. Олимхон диний соҳада ҳам ўзгаришлар қилишга интилган, хусусан, диний унвон ҳисобланган “ешон”ни бекор қилади, камбағал, бечораларга ва қаландарларга ер майдонлари ва чорва беради, шу билан уларни ижтимоий-фойдали меҳнатга жалб қилади. Айрим диний арбобларни имтиҳон қилади ва фош қилинганларни жазолайди. Уламолар унинг бу ҳатти-ҳаракатларидан норози бўладилар. Унинг Тошкентдалигидан фойдаланиб, фитна уюштирадилар, у ўлдирилади, деб миш-миш тарқатадилар. Тахтга унинг укаси Умархон ўтказилади. Олимхон хиёнатни билиб қолиб, қисқа йўл билан Қўқонга жўнайди. Йўлда қўйилган пистирма Олимхонни отиб ўлдиради.\nҚўқон хонлигининг мавқеи айниқса Олимхон замонида юксалади. Аввало мазкур ҳукмдор хонлик мақомини қабул қилгани билан машҳурдир. Мингларнинг ундан кейинги намояндалари ҳам хон мақомида бўлганлар. Шу сабабдан ҳам 1709-1876 йиллари маркази Фарғона водийси ҳисобланган ва нинглар номи билан бўғлиқ сиёсий бирликни Қўқон хонлиги дейиш одат тусига кирган.\nОлимхон Қўқон хонлигининг кучайиб боришида ўзини кўрсатганлардан биридир. 1805 йили у Хўжандни эгаллаб, юқорида айтилганидек, Фарғона водийси учун стратегик аҳамият касб этган мазкур чегарани узил-кесил хонлик таркибига киритади. 1809 йили эса ХVIИИ аср охирларидан бошлаб мустақил бўлиб олган ва шайх Хованд Тоҳур (ҳозирда Шайхонтоҳур номи билан машҳур ХИВ асрнинг кўзга кўринган дин пешволаридан) авлодларидан бўлмиш Юнусхожа (1784-1801) етакчилик қилаётган Тошкент вилоятини ҳам Қўқонга бўйсунтиришга эришади. Натижада Сайрам ва Чимкент томонларга қараб силжиш имкони туғилади. Шу тариқа у Туркистон (Ясси) ва Авлиё отагача бўлган ерларда ҳарбий юришлар уюштиради.\nОлимхон ҳарбий ислоҳот ўтказиб, Хўжандни, Оҳангарон воҳасини, Тошкент,Чимкент ва Туркистонни ўзига бўйсунтирди. Натижада, Россия билан савдо йўли очилади. У ўз давлатини 1805 йили расман Қўқон хонлиги деб эълон қилди, ўзига эса “хон” рутбасини олди ва уни расман Олимхон деб атай бошлашди. Олимхоннинг марказлашган нисбатан кучли давлат тузишга интилаётганлиги айрим қабила бошлиқлари орасида кескин норозилик туғдирди. Натижада, улар Қўқонда «Олимхон Тошкентда ўлди» деб миш-мишлар тарқатишади ва унинг укаси Умарбекни хон деб эълон қиладилар. Олимхон бундан хабар топиб Қўқонга бормоқчи бўлади, аммо, йўлда Олтиқуш мавзеида андижонлик Қамбар мирзо шериклари билан Олимхонни отиб ўлдирадилар.\n← Аввалги Аввалги Амир Умархон\nКейинги → Кейинги: Норбўтабек


Фазога биринчи одам учиб борганига 56 йил тўлди. Эсингиздадир, бу воқеа 1961 йилнинг 12 апрелида содир бўлган эди. Ўшандан бошлаб бугунга қадар 500 дан ортиқ одам космосга чиқди.\nШўроларнинг даҳриёна ташвиқотчилари фазогирлар қўлга киритган оламшумул ютуқни ҳам динга қарши қўйиб, динни тараққиётга йўл қўймайдиган догма сифатида талқин қилди. Бироқ, мусулмонларнинг фазонинг ўзлаштирилиши билан ёлғиз Аллоҳга бўлган ишончи ўртасида ҳеч қандай қарама-қаршилик йўқ.\nФазонинг ўзлаштирилиши инсониятга Аллоҳ таоло яратган оламнинг сирларини ва бунда инсоннинг қандай ўрни бор эканини аниқлашга ёрдам беради.\nИнсониятнинг ана шу буюк кашфиёти асрлар давомида равнақ топиб борган илм-фан ва унинг ёрдамида яратилган янги технологияларсиз амалга ошмас эди. Қуръони каримда эса илмий билимлар масаласига алоҳида эътибор қаратилган, шунингдек, Пайғамбар алайҳиссаломнинг кўплаб ҳадиси шарифларида ҳам инсонлар илм ўрганишга тарғиб этилган.\nФазони телескоп воситасида кузатган киши беҳад улуғвор космик бўшлиқлар, сайёрлар, юлдузлар ва галактиканинг ҳайратланарли даражада тартиб билан ҳаракатланишини кузатаркан, бу қадар хилма-хиллик ўз-ўзидан пайдо бўлиб қолмаганига иймон келтиради.\nАгар одам дунё муаммоларидан халос бўлиб тунги осмонга боқса-да фазодаги биздан миллионлаб ёруғлик йили масофасидаги юлдузлар ҳаракати жараёнини кузатса, унинг кўрган-кузатганлари ва заковати уни иймонга чорлайди.\nМусулмон киши ҳар қаерда бўлса ҳам намоз ўқиши шарт, бундан фазо ҳам мустасно эмас.\nБиринчи марта мусулмон-фазогирлар учун 2007 йилда “Халқаро космик станцияларда мусулмон анъаналарига риоя қилиш қўлланмаси” деган баённома ишлаб чиқилди. Рисола малайзиялик 35 ёшли ортопед-врач Шайх Музаффар Шокирнинг орбитага парвоз қилишидан олдин нашр этилди. У фазога муқаддас Рамазон ойида кўтарилган биринчи мусулмон-фазогир эди.\nРисолада орбитада экан вақтида диний урф-одатларни қандай бажариш, хусусан, таҳорат олиш, ибодат учун қиблани аниқлаш, шунингдек, Рамазон ойида рўза тутиш қонун-қоидалари кўрсатилган.\nЕр сайёраси орбитасида учиб бораётган одам Макка – қиблани қандай аниқлаб олиши мумкин? деган савол туғилади. Чунки ҳаво кемаси соат ўқи бўйлаб ҳаракатланаркан, Ер юзини бир ярим соат ичида тўлиқ айланиб ўтади.\nБундан ташқари, мусулмон киши намоздан олдин таҳорат олиши керак. Сув эса фазода олтиндан қиммат ва жуда қатъий меъёр асосида истеъмол қилинади. Боз устига, вазнсизлик муаммоси ҳам бор. Ернинг тортиш кучи бўлмагани боис сув танадан оқиб кетмайди. Шунинг учун ҳам таҳорат олишнинг имкони йўқ. Айни сабабга кўра ғусл қилишнинг ҳам сира иложи йўқ. Мусулмонларнинг егуликлари ҳам ҳалол маҳсулотлар бўлмоғи керак.\nМусулмонларнинг орбитада ўзини тутиш қоидалари Малайзия миллий космик агентлиги ва Ислом тараққиёти департаменти ҳамкорлигида ўтказилган икки кунлик анжуманнинг якуний хулосалари натижаси ўлароқ қабул қилинди. Анжуманда 150 нафар диний ва астронавт олимлар иштирок этди.\nҲаммаси жуда осонлик билан ечимини топди. Чунки Ислом – инсонларнинг ҳаётини оғир шароитларда ҳам енгиллаштирувчи диндир. Масалан, йўлда бораётган вақтда намоз қисқартириб, қаср қилиб ўқилади, бемор кишилар эса ҳолига қараб ўтириб ёки ётиб ўқиши мумкин. Умуман, исломий амалларнинг ҳаммаси турли-туман ҳаёт шароитларига ажойиб тарзда мос ҳолда жорий бўлган.\nФазода мусулмонлар қулай исломий шароитда яшаши мумкин. Ислом олимлари қарорига мувофиқ малайзиялик дастурчилар фазогирларни навбатдаги намоз вақти кирганидан хабардор қилиб турадиган дастур яратишди. Шунинг билан бирга махсус навигация қурилмаси Макканинг йўналишини кўрсатиб туради.\n“Кун ва тун” тушунчаси бўлмаган фазода намознинг вақти қуёшнинг чиқиши ва ботишга қараб ҳаракатланиши бўйича аниқланмайди, балки 24 соатлик ҳаёт меъёрига қараб аниқланади. Бунда соат стрелкаси учиш бошланган минтақа вақти билан ҳисобланади. Масалан, Байконурдан кўтарилган сунъий йўлдош Байконурда учиш чоғида соат неча бўлганидан бошлаб ҳисобланиб кетаверади.\nБундан ташқари, мусулмонлар космосда чоғида намозларини қаср қилиб ва бирлаштириб ўқиши мумкин.\nВазнсизлик шароитида намоз ўқиётганда, агар саждага бориш чоғида юзи билан йиқилиб тушиш эҳтимоли бўлса, намоз бемор кишининг намозига ўхшатиб ўтирган ҳолда ёки ишора билан ўқилади.\nҲар бир кишининг ювиниб-тараниб олиши учун бор-йўғи 4 литр сув олингани боис ундан таҳоратга орттиришнинг иложи йўқ. Шу боисдан таҳоратнинг муқобил варианти – таяммумдан фойдаланилади.\nЧўчқа гўшти ва чириган озуқларни ейиш мусулмонларга тақиқланган. Шунинг учун мусулмон-фазогирлар учун ҳалол маҳсулотлар ерда ҳозирланади.\nФазода Рамазон ойида рўза тутиш жуда ҳам осон иш. Мусулмонлар тонгдан шомгача рўза тутадиган вақтда айтиб ўтилганидан учиш нуқтасидан мўлжал олинади. Малайзиялик фазогир Музаффар рўзани шу тартибда тутган эди.\nМусулмон-фазогир тасодифан космосда вафот этиб қолса, унинг майити Ерга олиб келиниб дафн этилади. Агар олиб келишнинг имкони бўлмаса, имконият даражасида ювишга ҳаракат қилинади. Унинг ҳам илож бўлмаса таяммум қилдирилади ва космосдаги бўшлиқлар қаърига ташлаб юборилади. Ерда эса мусулмонлар унинг учун жаноза намозини ўқийдилар.\nЮнус алайҳиссалом балиқнинг ошқозонида Аллоҳга абодат қилган эди. Мусулмон-фазогирлар эса фазода ибодат қилмоқдалар.\nҲозирга қадар 500дан ортиқ киши фазогир ёки сайёҳ сифатида фазога чиқди, улардан 60 нафари аёллардир.\nФазогирлар рўйхатида мусулмонлар ҳам бор.\nСаудия шаҳзодаси Султон ибн Салмон – 1985 йил фазога учган биринчи мусулмон. Discovery.\nФарис Муҳаммад Аҳмад – «Союз ТМ-3» («Союз ТМ-2») ва “Мир” орбитал илмий-тадқиқот комплексининг фазогир-тадқиқотчиси, подполковник, суриялик биринчи фазогир. 1987 йилнинг 22 июлида фазога учган.\nМанаров Мусо Хиромонович – Доғистон. 1987 йилнинг 21 декабридан 1988 йилнинг 21 декабрига қадар «Мир» орбитал комплексининг «Союз ТМ-4» космик кемасида борт инженери вазифасида учиб келди. Учиш муддати 365 кун-у 23 соат бўлиб, бу – космосда кўп юриш бўйича жаҳон рекорди эди. 1990 йилнинг 2 декабрида яна фазога йўл олади. Бу сафаргир учиш вақти 175 кун-у 2 соат эди.\nМоманд Абдул Аҳад – Афғонистон. «Союз ТМ-6» ва «Мир» орбитал илмий-тадқиқот комплексининг фазогир-тадқиқотчиси. Афғонистон республикасидан чиққан биринчи ва ҳозирча ягона бўлиб турган фазогир. Афғонистон ҳарбий ҳаво кучлари капитани. Учган санаси 1988.08.29.\nАйбакиров Токтар Онгарбаевич – Қозоқ миллатидан чиққан биринчи фазогир. Учган санаси 1991.10.02.\nМусабоев Талгат Омонкелдиевич – Россия. Учган санаси 1994.07.01. Россия фазогирларининг 79-, дунё фазогирларининг 309-си. Техника фанлар доктори. РФ қаҳрамони. Шарипов Солижан Шокирович – Қирғизистоннинг Узган вилоятида ўзбек оиласида туғилиб вояга етган. Учган санаси 1998.01.22.\nАнсари Ануша – келиб чиқиши эронлик бўлган америкалик аёл. Учган санаси 2006.09.18.\nШокир Шайх Музаффар – Малайзия, Учган санаси 2007.10.10.\nАллоҳ таоло бу оламни инсоннинг эҳтиёжи учун яратди. Шунингдек, У инсон ўз тақдирини ўргансин, руҳоний ва жисмоний қувватини амалга жорий эта олсин дея турли жисмларни, ҳаракатларни яратди. Бизнинг бурчимиз эса дунёни англаб унда Роббимиз истаганидек яшамоғимиздир.\nМанбалар асосида Робия ЖЎРАҚУЛОВА тайёрлади.\n2003 марта ўқилди\nДругие материалы в этой категории: « Муносабат: Илоҳий каломга ошно қалблар\tКўп неъмат эгасимиз – биз боймиз »


Архивы ўтадими | KITAB.UZ\nКоронавирус инфекцияси онадан болага ўтадими?\nСоғлиқни сақлаш вазирлиги бошқарма бошлиғи Барно Абдусаматова ҳомиладор ёки туққан аёллар коронавирус инфекциясига гумон қилинса, қандай йўл тутиши ҳақидаги саволларга жавоб қайтарди. — Туғруқ мураккаб жараён. Айрим юқумли касалликка чалинган оналарнинг фарзандида онадаги инфекциялар бўлмаслиги мумкин. Аммо коронавирус бутун дунё шифокорлари учун ҳам кутилмаган касаллик бўлди. Мутахассисларнинг маълум қилишларича, янгиБатафсил ўқинг\nКоронавирус инфекцияси ҳомиладор онадан болага ўтадими?\nМамлакатимизда ҳомиладор ёки туққан аёллар коронавирус инфекциясига гумон қилинса, қандай йўл тутилади? Шундай ҳолатларда қаерга мурожаат қилиш керак? Уларнинг даволаниш тартиби қандай бўлади? Шу каби саволларга Соғлиқни сақлаш вазирлиги бошқарма бошлиғи Барно АБДУСАМАТОВА жавоб беради. — Ҳомиладор, туғруқдаги ва туққан аёлларга “CОVID-19” коронавирус инфекцияси ташхисини қўйиш ва даволашда Соғлиқни сақлашБатафсил ўқинг


19 май 2021, Тошкент вақти: 08:21\nТошкентнинг Юнусобод туманида коллеж ўқувчиси ўз жонига қасд қилди. Озодлик манбаларига кўра, 17 ёшли бола мактабда ўқитувчиси ва группадошлари томонидан давомли таҳқирланавергач ўзини осган. Бироқ, бола ўқиган коллеж раҳбарияти бу иддаоларни кескин инкор қилмоқда. Тошкент милицияси бу юзадан тергов бошлаган.\nЮнусобод туманида ўз жонига қасд қилган коллеж ўқувчисининг исми-шарифи Озодликка маълум.\nВоқеа 6 июнь куни содир бўлди. Ўша куни ўқувчи коллеждан ўта асабий холда уйига келган. Кейинчалик у уйида осилган холда топилган.\nТошкент ҳуқуқ-тартибот органларидаги Озодлик манбаси бола нима учун ўз жонига қасд қилгани мавҳум бўлиб қолаётгани, бу юзадан милиция тергов олиб боратганини айтди.\nҚўшнилари эса бола коллежда доимий камситилгани, изза қилингани сабаб ўзини осиб қўйган бўлишини айтишади.\n- Бу бола ўзи қибрайлик, тоғасини уйида яшаб коллежга қатнар эди. Уйида осиб қўйган. Уйидагиларни айтишича, коллежда уни хўрлашган, тенгқурларини олдида камситишган. Бу бола чидай олмай, осиб қўйган, - деди исми сир қолишини истаган юнусободликлардан бири.\nТошкентнинг Юнусобод туманида яшовчи “Эзгулик” инсон ҳуқуқлари жамиятининг аъзоси Шоира Содиқбекова Озодлик билан суҳбатда Ўзбекистон мактабларида ўқувчиларнинг ижтимоий мавқеига қараб камситилиши одатий холга айланганини айтади.\n- Мактабларда , коллежларда ўқитувчилар томонидан тазйиққа учраб, камситилиш, хўрлашларга учраб, шунақа холатлар жуда ҳам кўп бўляпти. Асосий сабаби пул. Мактабда йиғиладиган пул. Қайси оила бера олади, қайсиси беролмайди. Беролмаган оиласини холига вой, - дейди Шоира Содиқбекова.\nЎзбекистонда ёшлар орасида ўз жонига қасд қилиш ҳолатлари кўп учрамоқда.\nЎтган йили Самарқанд вилояти Каттақўрғон туманида 7- синф ўқувчиси ўз жонига қасд қилгани ҳақда Озодлик хабар берганди.\nМактаб директори қизнинг телефонидан беҳаё расмларни топиб олиб, уни синфдошлари орасида масхара қилган ва уятга қолган қиз уйида ўзини осган.\nБундан олдин Қорақалпоғистоннинг Хўжайли туманида пахта теримига сафарбар этилган Тахиатош касб-ҳунар политехника коллежининг учинчи курс ўқувчиси ўз жонига қасд қилганди.\n2014 йилнинг август ойида Самарқанд вилояти Нуробод туманига қарашли Сазаған қишлоқ фуқаролар йиғинида 17 яшар икки қиз куппа-кундуз куни ўзини осиб ўлдиргани бутун қишлоқни ларзага солганди.


20 июнь, 2019, 20:31 159\nЎзаро ўйинларда устунлик олмалиқликлар тарафида.\nЎзбекистон Суперлигасининг 12-тури доирасида Александр Хомяков бошчилигидаги “Андижон” жамоаси Миржалол Қосимов бошчилигидаги АГМК жамоасига қарши майдонга чиқади. "Андижон" матбуот хизмати ушбу жамоаларнинг ўзаро ўтказилган учрашувлари тарихига оид фактларни тақдим этди.\n«Андижон» ҳамда АГМК жамоалари шу кунгача ўзаро 17 маротаба баҳс олиб боришган. Ўтказилган учрашувларнинг 4тасида “Андижон” ғолиб чиққан бўлса, 9 та учрашувда АГМКнинг қўли баланд келган. 3 та учрашувда жамоалар муроса кўчасини танлашган.\nЖами бўлиб дарвозаларга 28 марта тўп киритилган. Киритилган голларнинг 9 таси “Андижон” фойдасига, қолган 19 таси эса АГМК фойдасига ёзилган.


БОҒЛАРДА ҚИШ ЮМУШЛАРИ\nЮртимизда боғ ва токзорлардан мўл ҳосил олишда йилнинг ҳар бир ойида амалга оширилиши лозим бўлган агротехник чора-тадбирларнинг аҳамияти беқиёс. Тажрибали боғбонларнинг декабрь ойида қилажак ишлари ҳам анча. Янаги йилги мўл ҳосил учун ҳаракатни бугундан бошлаш керак.\nБоғ қатор оралари 25-30 сантиметр чуқурликда ҳайдалади. Бироқ ҳайдашдан олдин гектарига 5-10 тонна ҳисобида маҳаллий ўғит солиш мақсадга мувофиқ. Янги боғ ва токзорлар барпо этиш мақсадида ажратилган майдонларга гектарига 30-40 тонна ҳисобида маҳаллий ўғит ҳамда 300-400 килограмм фосфор ва калийли ўғит солиш зарур. Борди-ю, боғ ёки токзорлар учун ажратилган ер шўрланган бўлса, шўрини ювиш чоралари кўрилади, бундай майдонлар атрофидаги коллектор ва зовурлар тозаланади. Декабрь ойида қишки суғориш 4-5 кун давомида амалга оширилади.\nУшбу ойда об-ҳаво илиқ кунларда жанубий минтақаларда катта ёшдаги мевали дарахтларга шакл бериб, буташ ишларини бошласа бўлади. Бунда биринчи галда катта ёшдаги олма, нок ва уруғли мевали дарахтлар буталади. Боғларни дорилашда сўнгги йилларда кенг тарқалган монилиоз, кластеросполиоз, қўтир (парша), дарахтлар танасини шикастлайдиган рак касалликларига қарши курашга жиддий эътибор қаратилади. Бунинг учун дарахтлар 3-4 фоизли «Бордо» суюқлиги билан жиққа ҳўл қилиб пуркалади. «Бордо» суюқлиги ўрнига мис купоросининг 1 фоизли ёки темир купоросини 3 фоизли эритмасини ҳам сепиш мумкин. Турли касаллик қолдиқлари дарахтларнинг тўкилган баргларида ҳам бўлади. Шу боис дарахтлар атрофини чопиб, ағдариш мақсадга мувофиқ.\nЮртимизда аксарият токлар тупроқ билан кўмилган бўлади. Қишнинг илиқ кунлари жанубий минтақаларда кўмилмаган токларга бутаб шакл берилади ва симбағазлар тўғриланади. Ток қатор ораларига гектарига 10-15 тонна гўнг солиб, 25-30 сантиметр чуқурликда ҳайдалади. Қишки суғориш амалга оширилади.\n🕔12:56, 25.03.2019 ✔1735\n🕔17:31, 13.12.2018 ✔2187\n🕔17:31, 13.12.2018 ✔1978\n✔ 1735 🕔 12:56, 25.03.2019\n✔ 2187 🕔 17:31, 13.12.2018\n✔ 1978 🕔 17:31, 13.12.2018\n✔ 2138 🕔 16:08, 29.11.2018\n✔ 774 🕔 16:08, 29.11.2018


Ижтимоий тармоқларга “Андижонда кечқурун тунги рейд ўтказишмокда. ЙПХ ходими қоида бузиб рейд қилмоқдами?” сарлавҳаси билан жойланган видеотасвир юзасидан\n20 Декабр 2020 йил 409\n2020 йил 19 декабрь куни ижтимоий тармоқларга “Андижонда кечқурун тунги рейд ўтказишмокда. ЙПХ ходими қоида бузиб рейд қилмоқдами?” сарлавҳаси билан видеотасвирлар жойланди. Ушбу видеотасвирлар акс этган барча ҳолатлар юзасидан Андижон вилояти ИИБ ЙҲХБ масъул ходимлари томонидан ўрганиш ишлари олиб борилди.\nМаълум бўлишича, 2020 йил 18 декабрь куни соат 19:00ларда Андижон тумани, Храбек МФЙ ҳудудида Андижон вилояти ИИБ ЙҲХБ 1-сафарбар гуруҳи ЙПХ инспекторлари А.Маткаримов, А.Курбонов, А.Каримов ва М.Жўраевлар вилоят ИИБ ЙҲХБ раҳбарияти томонидан тасдиқланган тақсимотга кўра, маст ҳолда автомашина бошқарган хайдовчиларни аниқлаш мақсадида рейд тадбирлари олиб бораётган вақтида “Дамас” русумли автомашина ҳайдовчиси томонидан видео тасвирга олиниб, ижтимоий тармоқларга жойланган.\nУшбу видеотасвирда йўл патрул инспекторлари тунги вақтда, йўлнинг ёритилмаган қисмида, нур қайтарувчи нимчаларини киймаган ҳолда рейд олиб бораётганликлари айтиб ўтилган. Ходимларнинг ушбу хатти-ҳаракатлари юзасидан вилоят ИИБ ЙҲХБ масъул ходимлари томонидан хизмат текшируви ўтказилмоқда.\nШуни таъкидлаш жоизки, республикамиз, хусусан Андижон вилояти ҳудудида содир этилаётган йўл-транспорт ҳодисаларининг аксарияти йўл ҳаракати қоидаларини қўпол равишда бузилиши, жумладан, маст ҳолда автомашина бошқариш оқибатида юзага келмоқда.\nМисол учун вилоят ИИБ ЙҲХБ ходимлари томонидан жорий йилнинг 18 декабрь куни 29 нафар ҳамда 19 декабрь куни 23 нафар маст ҳолда автомашина бошқарган хайдовчилар аниқланиб, уларга нисбатан белгиланган тартибда маъмурий баённомалар расмийлаштирилган. Шунингдек, 2020 йилнинг ўтган даври давомида Андижон вилояти ҳудудида 1255 та шу каби қоидабузарликлар қайд этилган.\nБу рақамларнинг ортида инсонлар ҳаёти ҳамда саломатлиги турганлигини, оиласи ва фарзандлари даврасида бўлиш ўрнига хизмат ўтаётган ходимларга қанчалик осон эмаслиги тўғрисида тирноқ ичидан кир қидирадиган қўштирноқ ичидаги “қахрамонлар”имиз ўйлаб кўришганмикан.\nШу ўринда барча йўл ҳаракати иштирокчиларидан белгиланган тартиб қоидаларига қатъий риоя қилишларини сўраб қоламиз.


06.12.2018 17:32 0 525\nЖорий йилнинг 1 декабрь куни Филиппиннинг Манила шаҳрида Осиё теннис федерациясининг йиллик конгресси бўлиб ўтди. Бу ҳақда Ўзбекистон Теннис федерацияси матбуот хизмати хабар берди.\nФото: Ўзбекистон Теннис федерацияси матбуот хизмати\nКонгрессда Халқаро теннис федерацияси президенти Дэвид Хаггерти фахрий меҳмон сифатида қатнашиб, тақдирлаш маросимида Ўзбекистон Теннис федерациясига «Жаҳон тенниси ривожланишидаги улкан юксалиш учун» махсус мукофотини топширди.\nШунингдек, Ўзбекистон Теннис федерацияси президенти Рустам Иноятовга «Ўзбекистон теннисининг ривожига қўшган беқиёс ҳиссаси ва теннисга кўп йиллик садоқати учун» алоҳида махсус мукофоти берилди.\nРустам Иноятов Халқаро теннис федерацияси Ўзбекистон Теннис федерацияси\nСпорт 08/02, 17:19\nСиёсат 29/09, 12:12\nРустам Иноятовдан Иқбол Мирзогача. Сенатнинг ялпи мажлисидан эксклюзив фоторепортаж\nХҚҚ қатъий аралашгач онаси вафотидан кейин азобда қолган Шукронанинг ҳаётида ёруғ кунлар бошланди


Европада тошқин туфайли қурбонлар сони кўпаймоқда - zarnews.uz\nГерманияда кучли тошқин қурбонлари сони тобора ўсиб бормоқда. Уларнинг сони 60 га етди. Изсиз йўқолганлар минг нафардан зиёд.\nСтихиянинг асосий зарбаси мамлакатнинг ғарбий қисмига - Шимолий Рейн-Вестфалия ва Рейнланд-Пфальц ерларига тушди. Кучли ёмғир Рейн ирмоқлари ва бошқа майда дарёларни қирғоғидан чиқариб, атрофдаги аҳоли пунктларини сув босди.\nҚутқарувчилар Арвайлер районидаги Шульд қишлоғининг бир неча ўнлаб аҳолисини қидирмоқда. У ерда сув босимига дош беролмаган уйлар қулади.\nТошқин ва кўчкилар туфайли бир қатор аҳоли пунктлари ташқи дунёдан узилиб қолган.\n"Бу фалокат. Мен 50 йиллик тажрибага эга ўт ўчирувчиман. Бунақасини ҳали кўрмаганман", дейди қутқарувчи.\n"Биз юқори қаватда бошпана топдик. Ҳаммаси жуда тез содир бўлди. Бирон нарса қилиш, қидириш ёки сақлаб қолишга улгурмадик", дейди маҳаллий фуқаро.\nСўнгги 24 соат ичида Бельгияда ойлик меъёрдан кўпроқ ёғингарчилик тушди. Валлон минтақаси тошқинлардан катта зарар кўрди. Ҳалок бўлганлар 11 кишига етди. Ўнлаб йўқолганлар бор. Мёз дарёсидаги сув даражаси критик даражага етди. Льежа ҳукумати қирғоқ яқинида яшовчи шаҳар аҳолисини шошилинч равишда уйларини тарк этиб, тепаликларга чиқишга чақирди.\n"Мен муниципалитетдан ғазабдаман. Дренажлар тозаланмаган, ўт ўчирувчи ва қутқарувчилар ўз вақтида етиб келмаяпти. У ерда кўп одамлар уйларида қамалиб қолишган. Қариялар учун битта қайиқ ҳам жўнатилмади", дея шикоят қилади аёл.\nТабиий офат Чехия, Нидерландия, Люксембург, Францияни қамраб олди. Кўпгина олимлар минтақадаги ёғингарчиликнинг рекорд миқдорини глобал исиш билан боғлашмоқда. Зарар миқдорини баҳолаш олдинда, аммо бу Европадаги сўнгги 20 йил ичидаги энг ҳалокатли тошқин эканлиги аниқ.


“Миграция кетидан жуда кўп муаммолар келиб чиқяпти, энг долзарб масала бу” • NeMolchi.uz\nBosh sahifa Jabrlanganlarga maslahat “Миграция кетидан жуда кўп муаммолар келиб чиқяпти, энг долзарб масала бу”\n“Миграция кетидан жуда кўп муаммолар келиб чиқяпти, энг долзарб масала бу”\nСамарқанддаги “Раҳмдиллик” маркази директори бизни кутиб олар экан, йўлма-йўл айнан шу мавзудан гап очдилар.\n— Ҳозир энг катта муаммоимиз – миграция. Унинг кетидан оилалар пароканда бўляпти, уйлар эркаксиз, болалар отасиз қолиб кетяпти.\n— Шу масалани давлат миқёсида хал қилмасак оқибати бугунгидан ҳам ёмон бўлади, – дейди Бибисора опа. – Эркаклар-ку кетиб у ёқларда ўзига бошқа оила қиляпти-да, бу ердаги аёли, фарзандлари ўтирган жой на эрини номида бўлади, на келиннинг бу уйда пропискаси ҳам бўлмайди. Шу билан аёллар кўчада қолиб кетяпти.\nМарказда суҳбатлашган илк аёлимиз ҳам айнан шу муаммога болалигидан учраган экан. Шаҳло (исми ўзгартирилди) айни ўсмирлик чоғида аввал отаси, кейин онаси, сўнг акаси ҳам Россияга ишлаш учун кетади. Укаси ҳам бир вақт Россияда ишлаган, лекин ватанга қайтиб, уй-жой қилиб, оиласи билан яшамоқда.\nҚаҳрамонимиз 4-синфдан қўл жангини ўрганади. Деярли ҳар куни спорт мактабига қатнайди. Унга, укасига ва яна бир синглисига катта опаси ота ва она ўрнини босади. Опа турмуш қурмади, укалари учун ўз бахтини ҳам ўйламади. Лекин қишлоқдаги гапларни кўтармасдан шаҳарга кетиб, ҳарбий соҳада ишлаяпти. Шаҳло 10 йил ота-онасини кўрмасдан ўсди. Улар фақат қизларининг тўйига яқин Россиядан қайтишди.\nҚаҳрамонимиз бўлажак турмуш ўртоғини кўп суриштирмай тўйга розилик беради. Қайнонаси муштипар бир аёл экан, лекин эридан тузук рўшнолик кўрмади. Шаҳлони келин қилиб олишаётганида отаси қизининг спортчи эканини, тўйдан кейин ҳам ишини ташламаслигини айтса қуда томон қўнди-ю, тўйдан кейин “йиғиштир” дейишди. Қайнонаси раҳматлик ҳаммадан яшириб, келинини ишга боришига рухсат берарди. Шаҳло мураббийлик қилар, шогирдларини ташлашга кўзи қиймасди. Эри бу ҳақида билиб олгач, Шаҳлони уйга қамаб қўйганди…\nҚайнонаси тўйдан кейин узоқ яшамайди. Ўзи қараган қайнонасини Шаҳло тупроққа топширади. Шундан кейин у умуман кутмаган ишлар бўлиб кетади. Қайнотаси негадир ўзини бошқача тута бошлайди. Кечаси келинига қўнғироқ қилиб олдига чақириб олади, тонг саҳардан олдимда ўтир, деб чақириб олади. Шаҳло ўзи спортчи эмасми, жуда ориятли қиз. Ҳеч кимга қайнотасининг қилиқларини гапирмади-ю, ҳали аёлининг қирқи ҳам чиқмасидан уйда оғайнилари билан айш-ишрат қилганига бир оғиз қайнотасини уялтирганига уйдан ҳайдалди-қолди.\nУйга келиб ҳам на дадаси, на укасига бўлган воқеаларни гапирмади. Энг алам қиладигани тўйидани кейин онасидан, бир оз вақт ўтгач эса отасидан ҳам айрилди. На болалигида уларнинг дийдорига тўйди, на келинлик бахтидан сарбаст бўлиб уларга шу бахтини улаша олмади. Спортга рухсат беришмагач, ўзига умуман терс бўлган бир касб – қандолатчиликни ўрганиб, бир устаси фаранг тортчи бўлиб кетганди. Эри ишламаса ҳам Шаҳло ҳеч қачон қўлини қовуштириб ўтирмасди. Лекин шу ҳунарни ҳам эри унга кўп кўрганди.\nҲозир Шаҳло укасининг уйида қизи билан яшаб келяпти. Олий маълумоти йўқ эди, бу йил олий таълим муассасасига ҳужжат топширмоқчи. Афсуски, оиласидан ажрашгач, спорт мактабига қайта олмади, ҳамма унга ёмон кўз билан қарайдиган бўлди. Лекин “формани” йўқотмаслик учун уйда шуғулланиб турибди. Бирон қандолатчилик цехини ҳам очиш нияти бор. Ҳуллас режалари катта. Муҳими, укасининг оиласи унга бир оз вақт тегинмасдан сиғдирса бўлди. У оёққа туриб олади ҳам, уйли ҳам бўлади.\nШахло «Рахмдиллик»да вақтинча бўлиб турибди. Даволанишни тугатиб, орзуларни рўёбга чиқариш учун ҳаракат қилади.


Сифатли ўйинчоқ олиш учун нималарга эътибор қаратиш лозим? - hudud24.uz\n2021, 27-Fevral | 09:10\nБош саҳифа Life style Сифатли ўйинчоқ олиш учун нималарга эътибор қаратиш лозим?\nСифатли ўйинчоқ олиш учун нималарга эътибор қаратиш лозим?\n10:50 / 27-01-2021\nЖажжи ўғил-қизларимиз дунёни англаши, тасаввур олами кенгайиши, сўз бойлигининг шаклланишида болалар ўйинчоқлари катта ўрин тутади. Албатта, бугунги кунда болажонлар учун ўйинчоқларнинг турлари кўп, бири-биридан ажойиб.\nМаълумки, дўконларимизда хориждан келтирилган ўйинчоқлар билан бирга республикамиз ҳудудида ишлаб чиқарилган ўйинчоқлар ўрин олган. Хўш, бу каби турли-туман ўйинчоқлар болажонларнинг соғлиғига хавф солмайдими, сифатли ўйинчоқ олиш учун нималарга эътибор қаратиш лозим?\nЎзбекистон Республикаси худудида ишлаб чиқарилаётган ва хориждан олиб келтирилаётган ўйнчоқлар “Ўйин ва ўйинчоқларни болалар соғлигига хавфсиз санитария-гигиена талаблари” номли 0287-10 санитария қоида, меъёр ва нормативларига мос бўлиб органолептик, механик, кимёвий, физик кўрсаткичлари ҳисобга олинади.\nМаълумки, ўйнчоқлар қоғоз, картон, тери, мато, металл, резина, пластмасса, мўйна, шиша, фарфор, тахта, фанер ва бошқалардан ишланади. Уларга ранг бериш учун турли сиёҳ, гел, лак, графит, рангли бўёқлар ишлатилади. Ўйнчоқлар хавфсиз бўлиб болаларни танасига жароҳат етказмаслиги учун уларни қирралари текис бўлиши талаб этилади. Албатта, ўйнчоқлар мустаҳкам бўлиши лозим чунки ундан ажралган майда бўлакларни болалар оғзига солиши ва ютиб юбориши мумкин.\nГўдаклар ўйнчоқларни оғзига солишади шунда лак ва бўёқлар сифатли бўлмаган ҳолда боланинг сўлаги таъсирида эриб нохуш ҳолатлар юзага келиши мумкин. Ўйинчоқлар харид қилаётганда бу жиҳатларга эътибор қаратишни унутманг!\nСўнгги йилларда полимер ва пластмассадан ишланган ўйнчоқларнинг тури кўпаймоқда. Айрим хусусиятлари нуқтаи назардан бу яхши ҳолат, чунки полимер ва пластмассадан ишлаб чиқилган ўйнчоқлар силлиқ бўлади. Бу каби ўйинчоқларни ювиш ва зарарсизлантириш осон бўлиши билан ажралиб туради. Лекин полимер ва пластмасса ўйнчоқлари сифатсиз бўлса зарарли мономерлардан фенол, формальдегид, фталат, дибутилфталат ва бошқа бирикмаларни ажратиши мумкин. Ўйнчоқларни салбий таъсирининг олдини олиш мақсадида уларда ҳид бўлиши, кимёвий воситаларни ҳавога ажралиши, болалар сўлаги таъсирида бўёқларни эриши, ҳатто шовқин даражаси ўрнатилган санитария меъёр ва талаблардан ошишига йўл қўйилмайди. Шу сабабли хориждан олиб келинаётган ва республикамизда ишлаб чиқилаётган ўйнчоқлар ихтисослаштирилган лабораторияларда текширилиб сертификатга эга бўлишлари керак. Сертификати бўлган ўйнчоқлар болалар соғлиги учун хавфсиз бўлишини ёддан чиқармаслик лозим.\nФарзандларимизга ўйинчоқ харид қилаётганда унинг сифатига, соғлиқ учун безарар эканига эътибор қаратиш лозим. Шу билан бирга сифатли ва болалар соғлиги учун хавфсиз ўйнчоқларни олиш учун сотувчилардан уларни сертификатини талаб қилиш мақсадга мувофиқ.\nАввалги мақолаМактабгача таълим муассасаларида давлат стандарти қандай бўлиши керак?\nКейинги мақолаКоронавируснинг асосий жумбоғи ечилди


Самарқанд вилоят, Каттақўрғон туман, Дўстлик маҳалласидан OzodMikrofonга қўнғироқ қилган Шоҳида Худойбердиеванинг арз қилишича, унинг эри Даврон Раббимов президентнинг "ҳеч кимни қамамаймиз" деган гапларига ишониб, Туркиядан Ўзбекистонга қайтганидан сўнг олти ярим йилга озодликдан маҳрум этилган:\n"Эрим чақирганидан сўнг, Россиянинг Сахалин ўлкасига 2009 йилда борган эдим. Эрим қурилишда ишларди, ўша ерда андижонлик Отабек деган бир йигит видеода унга Афғонистонда бўлган воқеаларни кўрсатиб турар экан. Эрим бунақа видеоларни кўриш тақиқланганини ҳам билмаган. Кейин у йигит Ўзбекистонга кетган экан, қидирувда экан, қамалди ва терговда мени эримни ҳам ёзиб берибди. 2010 йилда мелисалар Ўзбекистондаги уйимизга келиб тинтув ўтказибди, ҳеч нарса тополмаган, лекин эримни ҳам қидирувга берган. Эрим агар борса ўша замонда 15-20 йилга бекордан бекор қамалиб кетиши аниқ эди. У ҳеч нарса қилмаган, бирор жиноятга қўл урмаган, шунчаки оддий намозхон бўлган.\nКейин барибир бизни бу ердан топишади деб, аввал Воронеж шаҳрига бордик. Ноқонуний яшаб юрдик, кейин Туркия бизга ўхшаганларни Ўзбекистонга топширмайди деган гапни эшитганимиздан сўнг, Туркияга кетдик. Ўша ерда тинчгина ишлаб, яшаб юрдик. Кейин замон ўзгарди, Мирзиёев президент бўлди. Президент кўп чиқишларида хорижда юрганлар Ўзбекистонга қайтинглар, ҳеч кимни қамамаймиз, деганидан сўнг юртга қайтдик. Самарқанд вилояти ҳокими ҳам, кимнинг қўли қонга ботмаган бўлса, мен кафил, деб айтган эди.\nШоҳида Худойбердиева мактуби\nАммо Тошкент аэропортига тушганимиз билан эримнинг қўлига кишан солиб олиб кетишди. Ўзларича тергов қилишиб, бир қанча айбловларни бўйнига "қўйдириб", олти йилга қамаб юборишди.\nМенга алам қилгани, эрим ҳеч қандай жиноят қилмагани, бирорта ташкилотга аъзо бўлмагани, оддий намозхон бўлгани учун қамалгани бўлди. Менга энг алам қилгани, президент ваъдасига ишониб қайтиб келган эримни қаматиб юборишгани. Олий судгача мурожаат қилдим, лекин ҳеч ким эримнинг ишини қайта кўриб чиқай демайди".


2019 йилда қайси хасталиклар ривожланиши мумкин? Касалликлар "ҳужуми"дан сақланинг - 4 Января 2019 - www.SheJoT.CoM\nГлавная » 2019 » Январь » 4 » 2019 йилда қайси хасталиклар ривожланиши мумкин? Касалликлар "ҳужуми"дан сақланинг\nМустаҳкам соғлиқ – келажакка "чипта”ни "бепул” олиш дегани эканига шубҳа йўқ. Шунинг учун ҳам биринчи галда у ҳақида қайғуришимиз лохим. 2019 йилнинг асосий қоидаси нафақат карьера ёки шахсий ҳаётни изга солиш, балки соғлиқ ҳақида ҳам қайғуришдан иборатдир. Ушбу қимматли маслаҳатни ҳар бир мучал эгалари эътиборга олишлари керак. Келаси йилда сигир, қўй, балиқ йилида туғилганлар соғлиқларидан кўпам шикоят қилавермайдилар. Аммо йўлбарс, сичқон йилида таваллуд топганлар саломатлигининг умумий ҳолати билангина эмас, балки ички руҳий ҳолатлари билан ҳам шуғулланишлари керак бўлади. Албатта, астрологларнинг бу башоратларига ҳамма ҳам ишонавермаслиги мумкин. Баъзи инсонлар учун эса бу қўлланмадек бир гап...\nЙилнинг дастлабки уч ойи давомида кўпчилик кишилар соғлиғида кутилмаган ўзгаришлар юз бериши мумкин. Жигар, ошқозон ости бези касалликлари "ҳужум” қилса, даволаниш чораларини ортга сурманг.\nКатегория: Foydali maslahatlar / Полезны советы | Просмотров: 103 | Добавил: iphone | Рейтинг: 0.0/0


Қўшработлик икки йигит маҳалладошининг молини ўғирлаб, сотиб юборди - zarnews.uz\nКеча, 6 январь куни Қўшработ тумани ИИБга туманнинг Қўшработ маҳалласида яшовчи Э.М. ариза билан мурожаат қилиб, 2021 йил 5 январь кунига ўтар кечаси ҳовлисидаги оғилхонасидан бир бош, баҳоси 4 миллион сўмлик қорамолини номаълум шахс ўғирлаб кетганлигини маълум қилган.\nҚўшработ туман ИИБ ходимлари томонидан олиб борилган тезкор-қидирув ҳаракатлари натижасида ушбу ўғирликни Қўшработ маҳалласи, Қизил олма қишлоғида яшовчи, 2000 йилда туғилган М.О. ва туманнинг Пичот маҳалласида яшовчи, 2003 йилда туғилган А.У. содир этганлиги аниқланди. Улар ўғирлаган бир бош сигир Каттақўрғон тумани Қоракулча маҳалласида яшовчи фуқарога сотиб юборилган. Тезкор-қидирув давомида қорамол далилий ашё сифатида олинган.\nСамарқанд вилояти ИИБ ахборот хизмати хабарига кўра, мазкур ҳолат юзасидан Қўшработ туман ИИБ ҳузуридаги тергов бўлими Ўзбекистон Республикаси Жиноят кодексининг 169-моддаси 2-қисми “в”, “г” бандлари билан жиноят иши қўзғатган ва тергов ҳаракатлари олиб борилмоқда.\nТеглар: мол ўғрлаш мол ўғриси


Россия армияси уруш бошланганидан буён урушдан олдин Украина билан чегарада тўплаган жанговар кучларининг учдан бир қисмидан айрилган. Бу ҳақда Буюк Британия мудофаа вазирлиги разведка маълумотларига асосланган ҳолда хабар тарқатди.\n«Россиянинг Донбассдаги юриши жадаллигини йўқотди ва режадан анча ортда қолди. Дастлабки кичик ютуқларга қарамай, ўтган ойда Россия сезиларли йўқотишлар бериб ҳам сезиларли муваффақиятга эриша олмади. Ҳозирда Россия, катта эҳтимол билан, феврал ойида ҳужум қилиш учун жойлаштирилган қуруқлик кучларининг учдан бир қисмини йўқотган», — дейилади вазирлик хабарида.\nМудофаа вазирлиги хабарида Украинадаги ҳарбий ҳаракатлар чоғида қанча россиялик аскар ҳалок бўлиб, қанчаси яраланиб сафдан чиққани тўғрисидаги баҳолар келтирилмаган.\nБуюк Британия мудофаа вазирлиги Россия яқин ой давомида ҳужум темпини тезлаштира олиши қийин эканини қайд этган.\nБритания разведкаси февралда Украина билан урушга жалб этилган рус қўшинлари сонини қандай ҳисоблагани аниқлаштирилмаган. Январ ойида АҚШ ва унинг иттифоқчилари Украина билан чегарага жойлаштирилган россиялик ҳарбийлар сонини 100 минг кишига баҳолаган, 13 февралда — бу кўрсаткич 130 мингга, 20 февралда эса — 169-190 минг кишига ўсганди (россиялик ҳарбий хизматчилар билан бирга Донбассдаги ўзини ўзи мустақил деб эълон қилган республикалардаги ҳарбийларни ҳам қўшиб ҳисоблаганда).\nУкраинада уруш бошланганидан буён РФ мудофаа вазирлиги икки бор Россия армияси йўқотишлари тўғрисида маълумот берган. 2 март куни вазирлик 498 аскар қурбон бўлгани ва 1597 нафари яралангани ҳақида хабар берганди, 25 март кунги маълумотномада эса — 1351 қурбон ва 3825 ярадор ҳақида гап кетади.\nУкраина қуролли кучлари Бош штаби 15 май ҳолатига кўра Россиянинг ҳарбий йўқотишларини 27,4 минг кишига баҳолаган.


Ўруновга машҳур мураббий устозлик қилиши кутилмоқда\n21 декабрь, 2020, 19:19\nБалки вазият ўзгарар\n“Спартак”да жамоа бошқарувидан кетиши мумкин бўлган Доменико Тедеско ўрнини машҳур мураббий Леонарду Жардим эгаллаши кутилмоқда.\n“Спартак” клуби раҳбарияти Тедеско жамоадан кетадиган бўлса, бош мураббий лавозимига хорижлик мутахассисни олиб келишга қарор қилган. Рўйхатга португалиялик Жардим ҳам киритилди.\nОстон Ўрунов жамоаси чемпионлик учун курашда асосий рақобатчиси бўлган “Зенит”га 1:3 ҳисобида ютқазганидан сўнг, клуб раҳбарияти Тедеско билан ёзда якунланадиган шартномани узайтиримасликка қарор қилган.\nТедеско мураббийлигида Остон Ўрунов асосий таркиб футболчисига айлана олмади. Гарчи германиялик мутахассис ҳамюртимизнинг иқтидорига тан берган бўлса-да, уни баҳс охирида бир неча дақиқа ўйнатиш билан кифояланяпти холос.


Yomon bo'bdi-ku » DODASI.COM - Скачать музыку бесплатно без регистрации в зоне Tas IX\nГлавная » Новости » Новости шоу бизнеса » Yomon bo'bdi-ku\nНовости шоу бизнеса / Mobile\nЁш хонандалар орасида алоҳида ижод йўналиши билан ажралиб туриш осон эмас. Айниқса, бугунги кунда янги истеъдодлар юзага чиқиб, турли йўналишларда ижод қилаётганлар кўпаяётган вақтда мухлислар қалбини забт этиш учун бор имкониятини ишга солиш лозим. Нафақат юртимизда, балки қўшни давлатларда ҳам ўз иқтидорини намоён эта олган Шаҳло Аҳмедова эса аллақачон халқимиз юрагидан чуқур ўрин эгаллаган.\nЯқиндагина ''Ўзбегим таронаси'' радиоси орқали янги қўшиғини премьера этган хонанда, бугун яна бир янги ''Ёмон бўбди-ку'' номли таронасини тақдим этмоқда.\n''Фанк хаус'' йўналишида яратилган мазкур қўшиқ шўх ритмда бўлиб, унинг сўзи, мусиқаси ва аранжировкаси муаллифи Бобур Умаровдир. Бу ижодкор билан Шаҳло Аҳмедова иккинчи бор бирга ҳамкорлик қилиши. Айни кунда ''Ёмон бўбди-ку'' композицияси учун видеоклип суратга олиш ишларига тайёргарлик кетмоқда. Иш жараёнлари бошланиши билан албатта фоторепортаж тақдим этиб сизларни ҳабардор этамиз. Ҳозирча эса янги таронани тинглаб, Шаҳлонинг ижодидаги ноанъанавий қўшиққа баҳо беринг.\nМосквада Жанна Фриске билан видолашишмоқда\n2015-2016 ўқув йили учун 25,7 миллион нусхадан ортиқ дарсликлар чоп этилади\nИИВ: Самарқандда талончи қўлга олинди\nПаризода Алишер Файзни чув туширди


15 май 2021, Тошкент вақти: 03:39\nПрезидентлик курсиси сари йўл\nТожикистон президенти Имомали Раҳмон Республика Божхона қўмитаси раиси бўлиб ишлаётган 27 ёшли ўғли Рустам Имомалини янги вазифага - Молиявий назорат ва коррупцияга қарши кураш давлат агентлигига раҳбар этиб тайинлади.\nБир қанча хорижий оммавий ахборот воситалари Рустам Имомалининг бу вазифага тайинланишини президентлик курсиси сари қўйилган янги қадам сифатида шарҳламоқда.\nТожикистондаги коррупция Имомали Раҳмон ҳукуматининг заиф нуқталаридан бири эканлигига урғу берган eurasianet.org Интернет нашрининг ёзишича, коррупция Тожикистон иқтисодини ич-ичидан кемирмоқда. Мақола муалллифи Девид Триллинг фикрича, Рустам Имомалининг бу вазифага келиши билан коррупцияга қарши курашдаги вазият ўзгариши мумкин:\n“Кўпчилик президент уни ўз ўрнига тайёрлаяпти деган ишончда. Бирор-бир мухолифатга тоқати йўқ режимда Рустам Имомали автобиографиясининг асосий мазмуни унинг президент авлоди эканлигидадир”, деб ёзади Девид Триллинг.\nАммо Россиядаги “Независимая газета” нашри бу воқеага муносабатини ошкора тарзда “Тожикистон президенти ўғлини валиаҳдликка тайёрламоқда”, деб билдирди.\n27 ёшли генерал-майор\n27 ёшли Рустам Имомалининг исми илк бор 2007 йили Душанбеда “Истиқлол” футбол жамоаси ташкил этилганида тилга тушган эди. Хабарларга қараганда, бу жамоани президентнинг ўғли таъсис этган ва ўзи ҳужумчи бўлиб ўйнаган.\nРустам Имомали 21 ёшлигида Тожикистон ёшлар ташкилотининг раиси, 23 ёшида эса Тожикистон Футбол федерациясининг раиси бўлган.\nУ 2012 йилда Тожикистон божхона хизматининг контрабандага қарши кураш бўлими раҳбари ва бир йилдан сўнг, яъни 26 ёшида шу хизмат раисининг ўринбосари лавозимига генерал-майор унвонини олиб тайинланган эди.\n2013 йилда, Имомали Раҳмон навбатдаги сайловда ғолиб чиққанидан сўнг унинг тўнғич ўғли 26 ёшли Рустам Тожикистон Божхона хизматининг раиси этиб тайинланган эди.\nОрадан икки йил ҳам ўтмай президент ота тўнғич ўғлини Молиявий назорат ва коррупцияга қарши кураш давлат Агентлигига раҳбар этиб тайинлади.\nРустам айни пайтда президентнинг 7 қизи ва 2 ўғли орасида энг баланд мақомга эришган фарзанд ҳисобланади.\nРоссиядаги “Независимая газета”нинг ёзишича, ҳозирча Рустамнинг президент бўлишига унинг ёши монелик қилиши мумкин. Чунки Тожикистон Конституциясида "Президент бўладиган шахснинг ёши 35дан кам бўлмаслиги керак", деб ёзилган.\nАммо президентлик курсисида қолиш учун 1992 йилдан буён Асосий Қонунга бир неча бор ўзгартиш киритган Имомали Раҳмон учун бу муаммони “ҳал қилиш”, газетага кўра, қийин иш эмас.\n“Эхо Москви” радиоси сайти Рустам Имомалининг янги мансабига шарҳ берар экан, “маҳаллий сиёсатчиларнинг ишончига кўра, Тожикистон раҳбари 27 яшар ўғлини валиаҳдликка тайёрлаяпти”, деб ёзади.\nМатбуотда, шунингдек, Рустамнинг янги вазифасига тайинланиши оқибатида ижобий ўзгаришлар бўлишига умид билдирилган фикрлар ҳам янграмоқда. Рустам президентнинг ўғли бўлганлиги учун ҳам ҳар қандай порахўр мансабдорнинг танобини тортиб қўйишга қудрати етиши айтилади.\nТаҳлилчилар фикрича, шу пайтгача коррупцияга қарши кураш агентлиги “кичик балиқчалар” ови билан машғул бўлиб, катта “наҳанг”ларнинг кирдикорларини фош қилишга журъати етмас эди. Чунки бу мансабдорларнинг аксарияти президент оиласи билан яқин алоқалари бор шахслар эканлиги айтилади.\nРустам Имомали эса, энди андиша қилмай давлат хазинасига кўз олайтирган ҳар бир порахўр амалдорни аямай қамоққа тиқиши ва бу билан жамиятда ўз имижини ошириш имконига эга бўлиши мумкин.\nПрезидентнинг тўнғич қизи Озода Раҳмон эса Тожикистон Ташқи ишлар вазирининг ўринбосари вазифасида ишлайди.


Уста уста-да. «SOS» болалар шаҳарчаси бир зумда болаларнинг шодон овозларига тўлди. Нега, дейсизми? Чунки бу ерга Мудофаа вазирлиги спорт клубининг халқаро тоифадаги спорт усталари келди. Баскетбол бўйича ёшлар терма жамоаси мураббийи шартнома бўйича ҳарбий хизматчи, оддий аскар Евгений Переверзев спорт устаси Алина Яблокова, халқаро тоифадаги спорт устаси Сирожиддин Кунишов кўмагида болалар учун қувноқ эстафета ташкил қилдилар.\nБирпасда уч жамоа – қизил, кўк, қора беретлилар ташкил қилинди. Спорт инсонларни бир-бирига яқинлаштиради. Ғалабанинг катта-кичиги бўлмайди. Спортчиларимиз болажонларга музаффарият нашидасини туҳфа қилдилар.\nҚувноқ эстафета сўнгида спортчиларимиз томонидан тайёрланган совғалар улашилди.\n– Маррани ҳамиша баланд олинг, олдингизга юксак мақсадлар қўйинг, албатта эришасиз, – дея қутлади болажонларни Олимпиада ўйинлари қатнашчиси, халқаро тоифадаги спорт устаси, Ўзбекистон Республикасида хизмат кўрсатган спортчи кичик сержант Любовь Перепелова. – Дунёни кўрасиз, юртимизни дунёга танитасиз…\nБолаларни Мудофаа вазирлиги Тарбиявий ва мафкуравий ишлар бош бошқармаси ёшлар билан ишлаш бўлими бош мутахассиси Гулруҳ Пардаева ҳам қутлади. Қуролли Кучлар Марказий ашула ва рақс ансамбли хонандалари шаҳарчанинг ҳаваскор чилдирмачиси Сарваржон жўрлигида қўшиқлар куйлаб, йиғилганларни хушнуд этди.\n…Тадбир охирлай бошлаганида тарбиячи ойилардан бири кириб келди. Олти ёшлардаги болакай уни кўриб, саҳнага ишора қилиб, севинч билан деди: «Хола, полиция келди, полиция…» Биз кундалик ҳаётимизда полиция сўзини деярли ишлатмаймиз-ку?! У бу сўзни қаердан олди? Аскар сўзининг айтилиши ҳам, ўзи ҳам кўнглимизга яқин бўлса… Демак, жамият аъзоларини болаларимизга гўдаклигидан танитишимиз керак экан. Байрамнинг борлиги яхши. Ҳеч бўлмаса байрам баҳона Ватан ҳимоячилари ҳақида бир қур ўйлаш, кўриш мумкин. Кейинги сафар, эҳтимол, болажонлар полиция келди, деб эмас, балки аскар келди, дея юрт ҳимоячилари истиқболига югуриб чиқар.


Би-би-сига айтаман: Каримов кетса, Ўзбекистонда урушлар бошланиб кетадими? - BBC News O'zbek\nБи-би-сига айтаман: Каримов кетса, Ўзбекистонда урушлар бошланиб кетадими?\nЎзбекистонда Каримовдан кейин ҳокимиятни ўриндошига қолдириш механизми шу пайтгача яратилмади.\nАслида бу мураккаб юридик масала ва тегишли қонунларни тайёрлаш, конституцияга қўшимчалар киритиш учун анча вақт ва малакали мутахассислар меҳнати зарур бўлади.\nАммо Каримовга "сиздан кейин салтанат кимга қай тарзда ва қай шартлар билан топширилади?" - деб сўрайдиган мард унинг ён-атрофида йўқ.\nБу нарса Каримовга керак эмас. Чунки ундан кейин бутун мамлакат ҳокимият учун талашадиган сиёсий арбоблар, сиёсий кучлар тўқнашуви боис қонли тўқнашувлар майдонига айланадиган бўлса, Каримов мурод-мақсадига эришади. Шунинг учун бу аснода бирор ҳаракат қилаётгани йўқ.\nУнинг мақсадини мен қуйидагича тушунаман: "Каримов юртимизда қаттиқ қўллик, репрессиялар воситасида бўлса-да, тинчлик, барқарорликни таъминлаб келганди", дейишига, ва охир-оқибат унинг барча жиноятларини, унинг буйруғи билан амалга оширилган Андижон қатлиомини халқ унутишига у умид боғлайди.\nВазият кескинлашиб, қонли тус олишига қуйидаги омиллар туртки бериши мумкин:\n1.Ўзбекистонда МХХ ходимларнинг амалдаги сони, истеъфога чиқиб фаол эҳтиёт рўйхатида турганлардан ташқари, 100 мингдан ошади.\nБундан ташқари, ҳар қадамда милиция ходимларини учратиш мумкин. Улар таркибининг ҳақиқий сони хусусида аниқ маълумот йўқ. Менинг тахминимча Ўзбекистондаги милиция ходимларининг сони бутун Европа Иттифоқидаги полициячилар сонидан кўпроқ бўлса керак. Бу рақам яқин келажакда аниқланади.\nМана шунчалик кўп сонли куч ишлатувчи армия асосан бир одамнинг — Каримовнинг хавфсизлигини таъминлаш ва у яратган мустабид режимни сақлаб қолишга хизмат қилади.\nМенинг фикримча, Каримовнинг ўриндоши ким бўлишидан қатъи назар, куч ишлатар органлар сонини камида 4—5 марта, давлат тизимида болалаб кетган амалдорлар сонини 3—4 марта қисқартиришга мажбур бўлади. Акс ҳолда иқтисодий тараққиётни, ижтимоий ҳимояни таъминлаш мушкул.\nШу пайтгача катта вазифа ортидан, коррупция ва бошқа жиноятлар, бировларнинг бизнесини тортиб олиш воситасида бойлик орттирган амалдорлар, вазифасидан мосуво бўлгач, қачон қамалиши ва бойликлари мусодара бўлишини кутиб ўтирармиди?\n2.Ҳар бир янги ҳукумат албатта, ялпи аудит ўтказиб, мамлакатнинг реал иқтисодий ва молиявий аҳволини ошкор этишга маҳкум. Унинг натижаси ҳар қандай одамни эсанкиратиб, шок ҳолатга туширишига мен аминман. Чунки фақат электр энергияси соҳасидаги статистик маълумотлар камида икки марта бўрттириб кўрсатилган, деб менга Ўзбекистонда йирик лавозимларда ишлаган 10—15 энергетиклар қайта-қайта таъкидлашган эди.\nЖуда катта жиноятларга йўл қўйган амалдорларни ҳибсга олиб, жазолаш ҳам кун тартибида туради.\nШундай бўлишини эътиборга олиб, ҳар қандай йирик амалдор, сиёсий арбоб қўлидан келганча ҳокимият учун курашишга ҳаракат қилишига ишонаман. Бу аста-секин жанжаллар, қон тўкилишига олиб келиб фуқоравий урушга айланиб кетиш эҳтимоли кучли деганидир.\nМен бизнесини тортиб олиб, ўзини қамаган тадбиркорлар, ноҳақ сиёсий ва диний айблар бўйнига қўйилиб қамалиб, кўп қийноқларга солинган маҳбуслар озодликка чиқиб, ҳаққини талаб қилиши, бош кўтаришини ҳисобга олмаяпман, чунки унинг миқёси нисбатан чегараланган бўлиши мумкин.\nКаримов қудратдан кетгандан сўнг, унинг ўриндоши ким бўлишидан ташқари, ярим бир йил мобайнида Ўзбекистонда ҳокимият учун кураш қонли жангларга айланиб кетиши муқаррар.


Уйлик бўлиш - қўл етмас орзу\n18 май 2021, Тошкент вақти: 21:52\nЎз ҳовлиси¸ унда кичик бўлсин сўри қўйишу¸ жилла қурса кўкату гул экиш мумкин кафтдеккина боғчаси бўлишини орзу қилмаган ўзбекни топиш қийин.\nЎзбекистонда бойлар ва камбағаллар ўртасидаги қутблашув кучаяр экан¸ кейинги қутбдагилар учун ўзи ва болаларини бошпана билан қандай таъминлаш энг мушкул жумбоқ бўлиб бораëтир.\nБМТнинг махсус маърузачиси Ракел Ролник давлатларни аҳолини турар-жой билан таъминлаш хусусидаги миллий тизимларни ислоҳ қилишга чақирди. Ролник хонимга кўра¸кўчмас мулк бозорига қаратилган жорий йўналиш ўзини оқламади.\nБу хабарни БМТнинг янгиликлар маркази тарқатди.\nРакел Ролник БМТнинг инсон ҳуқуқлари бўйича 10 сессиясида чиқиш қилар экан, бозор ўз-ўзидан ҳаммани ҳам турар жой билан таъминлай олмайди, деб айтди. Унга кўра, турар-жой бу фақат товар эмас, балки инсоннинг хавфсизликда, тинчликда ва қулай шароитда яшаши ҳамдир.\nЎзбекистонда ҳам турар-жой муаммоси йилдан йилга оғирлашиб бораётган кескин муаммолардан бири саналади. Мустақиллик йилларида аҳолининг яшаши учун турар-жой бинолари қуриш деярли тўхтаб қолди.\n18 йил аввал туғилган болалар вояга етди, уларнинг ҳар бирига яшаш учун уй керак. Хўш, Ўзбекистонда бу муаммо қандай ҳал этиляпти? Собиқ иттифоқ пайтида ҳокимиятлар қошида аҳолини уй-жой билан таъминлайдиган махсус бўлимлар ишлаб турар, одамлар навбатга туриб давлатдан уй олишарди. Қишлоқларда уй-жой қуриш учун ер ажратиларди.\nХўш, бугун бу хусусдаги вазият қандай? Биз ана шу муаммони яқиндан ўрганиш учун тошкентлик собиқ бир ўқитувчига сим қоқдик:\nОзодлик: Шавкат ака¸ болаларингиз нечта?\nШавкат ака: Учта.\nОзодлик: Болалар катта бўлиб қолдими?\nШавкат ака: Ҳа. Катталари 19¸ 20¸ кичиги 13.\nШавкат ака: Иккита каттаси ўғил¸ кичиги қиз.\nОзодлик: Мана сиз ўқитувчилик қилган экансиз. Маош камлиги туфайли эндиликда хусусий иш билан шуғулланаëтган экансиз. Умуман¸ болалар билан бир уйда яшайсизми? Уйингиз ҳовлими ëки кўп қаватли уйдами?\nШавкат ака: Йўқ¸ битта ҳовлидамиз.\nОзодлик: Нечта хона бор?\nШавкат ака: Учта хонамиз бор. Ҳовлимиз кичкина. Икки ярим сўтих.\nОзодлик: Собиқ СССР даврида ҳукумат одамларни уй билан таъминлаш учун ҳокимиятларда¸ ишхоналарда навбатга қўярди. Ҳозир бу нарсалар йўқ. Ëки борми?\nШавкат ака: Йўқ¸ умуман йўқ.\nОзодлик: Масалан¸ ҳозир сизни ўйлантираëтган бир нарса бўлиши табиий. Болалар катта бўлаяпти¸ уларни уйли жойли қилиш керак деган нарсаларни ўйлайсизми?\nШавкат ака: Агар шу кетиш бўладиган бўлса¸ келажакка умид йўқ. Агар биронта лотереяда ютуқ чиқиб қолса¸ фарзандларни уй-жой билан таъминлаш мумкин.\nОзодлик: Айтайлик¸ икки-уч йилдан кейин уларни уйлантириш керак. Сиз нима қилмоқчисиз?\nШавкат ака: Нима қиламиз энди¸ иложимиз қанча. Битта хонани ўғлимиз билан келинга бўшатиб берамиз ва қолган иккита хонада ўзларимиз яшаб тураверамиз.\nОзодлик: Ўғил-қизларга уй қуриш учун ëки уй сотиб олиш учун қандайдир...\nШавкат ака: Ээээ.... йўқ¸ ҳеч қанақа кафолат йўқ. Ҳозир бизнинг ишлаб топганимиз фақат еб-ичишга¸ рўзғорга¸ мода даражасида бўлмаса ҳам одмироқ¸ ўртачароқ кийинишга етарли. Ундан у ëғига ўта олмайди. Яхшиям битта эски телевизоримиз бор. Ҳозир рўзғордан¸ кийим-кечакдан орттириб телевизор олишга бизнинг қурбимиз етмайди. Рўзғордан орттира олмаймиз.\nОзодлик: Сизга ўхшаган оилаларни Ўзбекистонда қанча деб айтсак бўлади. Камми¸ кўпми?\nШавкат ака: Менинг чамамда энг камида 70 фоиз. Қолган 30 фоизнинг 20 фоизи ўртаҳол¸ ўзига тўқ бўладиган бўлса¸ 10 фоизи тепада пулнинг ичида чўмилиб юрганлар бўлиши мумкин. 70 фоиз аҳоли ҳозир яшаш чизиғидан пастда.\nОзодлик: Мана шундай ҳолат Ўзбекистоннинг келажагига қандай таъсир қилиши мумкин?\nШавкат ака: Албатта тақчиллик бўлади энди. Нима қиламиз энди¸ бошимизни деворга урамизми? Тағинам бир неча йил Россия¸ Қозоғистон¸ Қирғизистонда ишлаб пул топиб¸ бу ëққа жўнатиб оиласини боқиб юрган минг-минг одамлар бор.\nЙўқ деганда4-5 миллиондан ортиқ одамлар Россияда эди. Уларнинг ҳаммаси қайтиб келса¸ бу ердан иш топа олмаса¸ яшаш манбаини топа олмаса нима қилади? Охири даҳанаки жангга боради¸ нима бўларди.\nОзодлик: Мана БМТ “Ҳар бир ҳукумат ўз фуқароларининг турар-жой муаммосини ўзи ҳал қилсин” деган хулоса чиқарибди. Сиз Ўзбекистон ҳукуматининг шу нарсани ҳал қила олишига қанчалик ишонасиз?\nШавкат ака: Йўқ¸ бунга ишониб бўлмайди. Бунга заррача ҳам ишонч йўқ. юқоридан кўрсатмалар бўлиши мумкин. Бу кўрсатмаларнинг ижросини назорат қилиш юқорида бўлиши мумкин¸ лекин бу нарса туман ҳокимиятларига келганда кимнинг пули бўлса¸ ўша илиб кетаверади. Пули йўқлар яна қолаверади.\nОзодлик: Илгари Тошкентда жуда кўп қурилишлар бўларди. Аҳоли навбатга турарди ва 10 йилдами¸ 15 йилдами навбат келарди. Ҳозир ҳукуматнинг шундай кўламдаги қурилишлари борми?\nШавкат ака: Халқ учун яшайдиган жойлар қурилаëтганини мен у ëқ бу ëқда кўрганим йўқ. Банклар қурилганини кўраяпмиз¸ ресторанлар қурилганини кўраяпмиз¸ меҳмонхоналар қурилганини кўраяпмиз¸ магазинлар қурилганини кўраяпмиз.\nАммо аҳоли яшаши учун турар жойлар қурилганини кўрмадим. Мен кўрмаган у ëқ бу ëқда қурилган бўлмаса. Мустақилликдан кейинги даврда бирор массив ëки квартал қурилганини мен кўрганим йўқ.


Қирғизистон ИИВ 10- бўлим бошлиғи қурол-яроғ сотмоқда\n“КирТАГ” АА хабар беради: “Дарҳақиқат, ҚРнинг истеъфодаги чегара хизмати ҳарбийлари билан бирга чегара қўшинлари ҳарбий бўлинмасидан қурол сотганликда гумонланиб ҚРнинг ИИВ 10-бўлим бошлиғи ҳибсга олинди. Айни пайтда жиноий иш ҳужжатлари ҳарбий прокуратурага топширилди. Тергов махфий олиб борилаётгани учун ҳеч қандай изоҳ бера олмаймиз. Эслатиб ўтамиз, чегара хизмати омборидан қурол ўғирлагани сабабли 26 нафар зобит ва прапорщиклар ўз лавозимидан озод қилинди”.\nҚирғизистон давлати кундан-кунга ишончини йўқотаётган давлатга айланиб бормоқда. ИИВ матбуот бўлимининг 21 октябрда тарқатган маълумотига кўра, йил бошидан буён сентябрь ойига қадар, фуқаролар томонидан орган хизматчилари устидан 1840 та шикоят келиб тушган.Текширувлардан сўнг 55 нафар орган ходими ишдан ҳайдалиб, 74 ходим ишдан бўшатилган. Бундан ташқари, 1318 орган хизматчиси жазога тортилиб, 693 материал терговга жўнатилган. Улардан 81тасига жиноий иш қўзғатилган.\nОхирги пайтларда айнан милиция ходимлари тарафидан жуда кўп жиноятлар содир этилаяпти. Улар ҳатто Ўш шаҳрида бандит ва рекетлар билан аралашиб, милиция ходимларидан иборат бандитлар группаларига айланиб боришяпти. Жуда кўп спорт клублари юқори лавозимли орган етакчиларининг ҳомийлиги остида иш олиб боришади. Улар содир этган жиноятларнинг бирортаси ҳам шу вақтгача очилмаган.\nШунга қарамай, ҳукумат ўзини ва фуқаролар хавфсизлигини, уларни устидаги жиноий ишларга қарши курашиш вазифасини шу жиноятчилар – милиция ходимларига топшириб қўйди. Ҳукумат, яъни вазирлар бу ишларга кўз юмибгина қолмай, балки жиноятчиларга ҳомийлик ва улар билан шерикчилик қилишади. Чунки бу ходимларнинг ифлос ишларидан тушган даромадлар юқоридагилар билан тақсимланади.\nБузуқ кучлар бир муслима ёки мусулмоннинг бирор ножўя ҳаракати учун бутун мусулмонларни айблашга ҳаракат қилишади. Президент, вазир, депутат ёки орган ходимининг жиноий ишлари учун фақат ўша одамни айбдор деб, қолганлари уялмай ифлос ишларида давом этишаверади. Ахир бир жиноий ишни мусулмон қиладими, кофир ёки мунофиқ қиладими, жазоси бир хил бўлмоғи лозим. Яъни у бирор одамни ўлдирса, унинг миллати ёки ирқи муҳим эмас. Балки у нима учун ўлдирди, шунга ҳуқуқи бормиди, ҳаддидан ошдими, масаланинг шу томони эътиборлидир. Агар уни бирор соқолли мусулмон ўлдирса, бу жамият учун хавф туғдиради-ю, милиция ходими ўлдирса хавф йўқми? Ахир биз бу орган ходимларини ўзимиз учун ҳимоячи қилиб ёллаганмиз-ку! Улар ишончсиз бўлишса, нега биз уларга ишонишда давом этаверишимиз керак? Мусулмонларни эса гумондор шахслар деб жиноий жавобгарликка тортиб юборишяпти. Ҳатто уларнинг яқинлари ва дўстларини ҳам жиноятларига шерик деб терговга тортишаяпти. Бу қандай икки стандартли сиёсат?! Халқаро ташкилотлар, суд ва ҳуқуқ ҳимоячилари бу нарса мусулмонларга тақалса кўр бўлиб олишадими?!\ncentralasiamedia islam kazakhstan uzbekistan uzbek kyrgyzistan karimov gulnara yangiliklar новости\nЫнтымак АБДЫРАЗАКОВ Month ago\nе кыргызтаныды еле жамандап калып сынар ушу жалан созун учун кудай озу сага жазаны берсин\nGuli Jgjjkjc 3 months ago\nкиргизтон хичам унака эмас наборот озбекистондан кора мусулмончилида одамлар коп соколилар ромолилар жуда коп хамма нарса эркин бемалол\nРоссия Атамбаевга Толибон билан таҳдид қилмоқдаCentral Asia Media\nРоссия ва Хитой Марказий Осиёдан нега хавотирда? - BBC O'zbekBBC Uzbek\nҚамоқхонлар санаторий эмас, лекин Туркманистон қамоқхоналаридаCentral Asia Media\nУлар бизнинг миллий урф- одатимизни хурмат қилишмайдими?Central Asia Media\nЭРЛАРИНИ МЕНСИМАЙДИГОН ХОТИНЛАР ЭШИТСИН ! РАШОД ҚОРИ ДОМЛАOXIRATGA ZAHIRA\nҚирғизистонда эшак чорвачилиги ривожланмоқдаCentral Asia Media\nҚИРҒИЗИСТОН — КИЗИКАРЛИ МАЪЛУМОТЛАР / КЫРГЫЗСТАН / КИРГИЗИЯQIZIQARLI DUNYO\nТуркменистан испытывает проблемы с водоснабжениемCentral Asia Media\nТошкентда йўл қароқчилари ҳайдовчиларни таламоқдаOzodlik Radiosi\nЎзбекистон ва Қирғизистон яна чегара масалалари ҳусусидаCentral Asia Media\nНоқонуний диний-сиёсий айбловлар давом этмоқдаCentral Asia Media\nЎзбекистонда ишсизлик муаммоси “деярли йўқ”Najot Islomda\nУЗБЕК-КИРГИЗ ЧЕГАРАСИДАН ХУШ ХАБАР. ХОРОШАЯ НОВОСТЬ О УЗБЕКО-КИРГИЗСКОЙ ГРАНИЦЕUZBEGIM TV\nБек Борбиев против узбекского языка? НОВОСТИ КЫРГЫЗСТАНАНовости Центральной Азии CATV NEWS\nАмериканинг Эронга нисбатан Трампдан кейинги сиёсатиNajot Islomda\nУч боласини чўктирган тожик аёлига прокурор 18 йил сўрадиOzodlik Radiosi\nUzbek "Ўзбек. чегара мустаҳ. барча чораларни кўрмоқда"Ozodlik Radiosi\nТуркманистон аҳолиси учун “Осиё ўйинлари” жуда қимматга тушяптиCentral Asia Media\nЎрта Осиёдаги яна бир мустабид золимнинг навбатдаги ўйиниCentral Asia Media\nЎзбекистон-Қирғизистон чегарасида ҳавога қарата ўқ отилдиOzodlik Radiosi\nСизларга ёрдам беришини айтаётганлар ёлғон гапиряптиNajot Islomda\nТуркманистон: кириш ва чиқиш таъқиқланадиCentral Asia Media\nТошкентдаги туғруқхоналарда ҳижоб ёки рўмол ўраган аёллар ишдан бўшатилмоқдаOzodlik Radiosi\nАндижон ЙҲХ бошқармаси бошлиғи МХХга сўроққа олиб кетилдиOzodlik Radiosi\nЗолим Бердимуҳамедов режими ахборотларнинг сизиб чиқишига қарши курашмоқдаCentral Asia Media\nВ чем заключается сущность оправдание мусульман, которые находятся в тюрьмах Узбекистана?Central Asia Media\nПрокурор "давлат сирини" фош қилди, фаоллар "пахта режасини бажартирмади"Ozodlik Radiosi\nUzbek "Дўстлик" чегара пункти қайта очилдиOzodlik Radiosi\nЎзбекистон режими ўзбошимчалигини давом эттирмоқдаCentral Asia Media\nТаниқли имом Исҳоқжон Бегматов нега ишдан олиндиCentral Asia Media\nРоссия мусулмонларга қарши жиноят оламидан ҳам фойдаланмоқчимиHizb Turkiston\nИ.Раҳмон Туркияга ўз фуқароларини қайтариб беришини сўраяптиCentral Asia Media\nМуҳаммад Солиҳнинг Истанбулдаги уйи яқинида шубҳали шахслар қўлга олиндиOzodlik Radiosi\nБир жиноят изидан - Устозининг аёли ва кизини улдирган шогирдSanjar Salimov\nРежим Назарбаева запретил носит хиджаб в школахCentral Asia Media\nПрезидентнинг собиқ маслаҳатчиси МХХ институтига директор бўлдиOzodlik Radiosi\nOzodNazar: Ғафур Раҳимов Мирзиëев шарофати билан Ўзбекистонга қайтадиOzodlik Radiosi\nМирзияев саясатында Россиянын кызыкчылыктары байкалуудаCentral Asia Media\nКоргон-Төбө Тажикстандын картасынан жакын арада жок болотCentral Asia Media\nЎзбекистон режими чет элга чиқиб кетганларни рўйхатга олмоқдаCentral Asia Media\nМетродаги портлаш ҳақидаCentral Asia Media\n"Дунё": Мадинада портлаш, Хожи онанинг мурожаати, "Ўрик чойхонаси"BBC Uzbek\nЭй мусулмонлар! Биз битта Умматмизми!?Najot Islomda\nЎзбекистон хукуматининг "Халқ билан мулоқот йили"даги қилмишлари!!!TUGYON\nПолицейский 10-го отдела МВД Кыргызстана продает оружиеCentral Asia Media\nБелгилүү имам Исхакжон Бегматов эмне үчүн кызматынан бошотулду?Central Asia Media\nРежим Узбекистана продолжает свои бесчинстваCentral Asia Media\nЎз бойликларига эга бўлмаган Ўзбекистон халқиTurkiston MsMaxtor\nӨзбекистан режими кылмышын улантып жататCentral Asia Media\nОмодагӣ ба бозиҳои спортии “Бозиҳои Осиёӣ” бори вазнине ба дӯши фуқарои оддии Туркманистон гардидCentral Asia Media


МТТ ДИРЕКТОРИГА ҲУКМ ЎҚИЛДИ! ҳуқуқ\nГлавная / Ҳуқуқ / МТТ ДИРЕКТОРИГА ҲУКМ ЎҚИЛДИ!\nМТТ ДИРЕКТОРИГА ҲУКМ ЎҚИЛДИ!\nБугунги кунда коррупцияга қарши кураш соҳасида кўплаб тарғибот-ташвиқот ишлари амалга оширилаётган бўлса-да, ўз хизмат мавқеидан фойдаланган ҳолда содир этиши лозим ёки мумкин бўлган муайян ҳаракатни пора берган шахснинг манфаатларини кўзлаб бажариш ёки бажармаслик эвазига қонунга хилоф эканлигини била туриб, моддий қимматликлар бериш ҳолатлари ҳамон учраётганлиги ачинарли холдир.\nН.Ф (исм-шарифи ўзгартирилган) тумандаги мактабгача таълим ташкилотларининг бирида директор вазифасини бажарувчи бўлиб ишлаб келарди. У мансабдор шахс лавозимида иш фаолияти давомида ноқонуний йўллар билан моддий бойлик орттиришни мақсад қилиб қўяди. Ғаразгўйлик ва бошқа манфаатларни кўзлаб, ўз хизмат мавқеидан фойдаланган ҳолда, тамагирлик йўли билан фуқаро О.Ш.ни ташкилотга ишга қабул қилиш эвазига ундан 300 АҚШ долларини талаб қилади. 2021 йил 29 ноябрь куни соат тахминан 20:00ларда ўзининг уйи олдида О.Ш.дан пора тариқасида 300 АҚШ долларини олган вақтда ҳуқуқни муҳофаза қилувчи орган ходимлари томонидан ушланди.\nЖиноят иши юзасидан мавжуд далиллар ва гувоҳлар кўрсатмалари ҳар тарафлама текширилиб, ЖКнинг 210-моддаси 2-қисми “в” банди билан ЖКнинг 45-моддаси қўлланиб, 1 йилга мансабдорлик ва моддий жавобгарлик билан боғлиқ вазифаларда ишлаш ҳуқуқидан маҳрум қилинди. Унга ЖКнинг 57-моддаси қўлланиб, 4 йил озодликни чеклаш жазоси тайинланди.


😢 – Telegraph\n🌐OLTIARIQ_TV August 27, 2018\nЎзбекистон ОТЖ Осиё ўйинларидаги юришини чорак финалда тўхтатди.\nОсиё ўйинлари футбол мусобақасининг энг марказий ўйинларидан бири –Ўзбекистон – Жанубий Корея баҳси чемпионлар кураши бўлди, дейиш мумкин. Равшан Ҳайдаров бошчилигидаги жамоа йил бошида Осиё чемпионатида ғолиб бўлган, корейслар эса Жакартага Осиё ўйинларининг амалдаги ғолиби сифатида ташриф буюрганди.\nЎзбекистон олимпиячиларининг бу галги рақиби аввалги тўртта терма жамоадан мутлақо фарқ қилиши, ўйиннинг қийин ўтиши олдиндан маълум эди. Учрашувнинг илк дақиқалариданоқ бу ўз исботини топди –3 ҳужумчи билан тушган Жанубий Корея тезкор гол билан ҳисобни очди. 5-дақиқада 26 ёшли Сон Хёнг Миннинг пасидан сўнг 25 ёшли Хванг Уи Жодарвозабонимизни доғда қолдирди.\nГолдан сўнг Ўзбекистоннинг ўйинида пасайиш кузатилмади. Шунинг натижаси ўлароқ, орадан чамаси 10 дақиқалар ўтиб ҳисоб тенглашди. Ушбу вазиятда жарима майдони марказида турган Машарипов негадир корейс ҳимоячиларининг эътиборидан четда қолганди. Икки-уч рақиб қуршовида турганига қарамай Жалолиддинга тўпни узата олган Достонбек Ҳамдамовнинг ҳаракатларига ҳам таҳсин айтса арзийди.\n35-дақиқада яна ўша «Гамба Осака» аъзоси Хванг Уи Жо катта саҳнага чиқди. Унинг жарима майдони ташқарисидан туриб берган кучли ва аниқ зарбаси қаршисида Ботирали Эргашев ожиз қолди – 1:2. Биринчи тайм шу ҳисобда якун топди.\nИккинчи таймда Ўзбекистон терма жамоалари учун у қадар ҳам одатий бўлмаган қувонарли ҳолат рўй берди – бир ўйинда икки марта ҳисобда ортда бораётиб, ирода кўрсатган ҳолда яна олдинга ўтиб олдик. Бу кучли рақибга қарши ўйинда кузатилганини ҳам алоҳида таъкидлаш керак. Хуллас, 53- ва 56-дақиқаларда Икром Алибоевдублга эришиб, турнир тўпурарлиги учун даъвогарлардан бирига айланди.\nБироқ бу ҳали ҳаммаси эмасди. Жанубий Корея қишда бўлган Осиё чемпионати ярим финалидаги аламидан чиқиш учун бор кучи билан курашни давом эттирди. Пировардида 75-дақиқага келиб ҳисоб яна тенглашди. Илк дақиқалардан бошлаб фақат юқори темпда ўйин кўрсатишга уринган ҳар иккала терма жамоа вакиллари ҳам бу вақтга келиб чарчаб қола бошлашган, натижада тўп билан муомалада хатолар кўзга ташланиб, рақибга бўш зоналар қолдирилаётганди. Шундай вазиятлардан бирида Ашурматовнинг қўпол хатосини тажрибали Хванг Уи Жо кечириб ўтирмади – 3:3. Бу Япония Жей-лигаси вакилининг турнирдаги 8-голи, иккинчи хет-триги эди.\nАсосий вақт шу ҳисобда якун топгач, қўшимча бўлимларга мурожаат қилинди. Иккинчи бўлим ўрталаридаги хатоси сабаб ҳисоб тенглашган Рустам Ашурматов жуда оддий вазиятда рақибга қўполлик ишлатиб, пенальтига сабаб бўлди. 118-дақиқа, Хванг Хи Чанва ҳисоб 3:4.\nЭнди Жанубий Корея терма жамоаси финал йўлида Сурия – Вьетнам жуфтлиги ғолиби билан курашади. Равшан Ҳайдаров жамоаси эса мусобақадаги иштирокини чорак финалда тўхтатди.\nЭслатиб ўтамиз, 4 йил олдин Инчеондаги Осиё ўйинларида олимпия терма жамоамиз нимчорак финалда 90+5 дақиқада гол ўтказиб юбориб, Саудия Арабистонига имкониятни бой берганди (2:3).\nОсиё ўйинлари, чорак финал\nЎЗБЕКИСТОН – ЖАНУБИЙ КОРЕЯ – (3:4)\nБекаси. «Патриот Чандрабага» стадиони\nГоллар: Жалолиддин Машарипов (17), Икром Алибоев (53, 56) – Хванг Уи Жо (5, 35, 75), Хванг Хи Чан (118)\nЎзбекистон: 1. Ботирали Эргашев, 2. Рустам Ашурматов, 20. Достон Турсунов, 4. Акром Комилов, 5. Аббос Отахонов, 7. Одилбек Ҳамробеков, 14. Икромжон Алибоев, 6. Жалолиддин Машарипов (19. Андрей Сидоров, 120+1), 17. Достонбек Ҳамдамов (11. Бобур Абдихолиқов, 68), 10. Жавоҳир Сидиқов (18. Хуршид Ғиёсов, 85), 9. Забиҳилло Ўринбоев (16. Дониёр Нарзуллаев, 114).\nЖанубий Корея: 1. Сонг Бум Кун, 2. Хванг Хюн Су, 3. Ким Мин Жаэ, 4. Ким Жин Я, 6. Ким Мун Хван, 7. Сон Хон Мин, 10. Хванг Ин Бом, 11. На Санг Хо (9. Хванг Хи Чан, 46), 14. Жанг Юн Хо (8. Ли Жин Ху, 22), 15. Ли Сонг Му (17. Ли Сонг Ву, 61), 16. Хванг Уи Жо.\nОгоҳлантиришлар: Ҳамдамов (42), Ашурматов (68), Алибоев (85, 101) – Ли Сонг Ву (94), Ким Мин Жаэ (105+1)\nЧетлатиш: Алибоев (101 – 2СК)\nБош ҳакам: Муҳаммад Ал-Ҳоиш (Саудия Арабистони)


Тарихнинг бир қисмига айланинг: «Ўзбекнефтгаз» МХК учун логотип вариантингизни таклиф қилинг\n«Ўзбекнефтгаз» Миллий холдингкомпанияси ва Ўзбекистон нефт-газ ва геология ходимлари касаба уюшмаси Республика Кенгаши янги логотип ва слоган яратиш учун очиқ танлов эълон қилмоқдалар!\nТанловда кимлар иштирок этиши мумкин?\nНефтгаз соҳасига мансуб миллий бренд логотипи бўйича ўз таклифларини нафақат профессионал реклама компаниялари ва агентликлар, балки хусусий шахслар (фрилансерлар, талабалар ва ҳ.к.) ҳам тақдим этишлари мумкин.\nТалабнома қандай узатилади?\nТанловнинг низоми ва техник топшириқ билан танишиб чиқинг.\nЯнги логотип ва унинг таърифининг 3 (уч) тилга (ўзбек, рус, инглиз) мослаштирилган ўз намунангизни ишлаб чиқинг.\nГрафик шаклдаги файл ва таъриф матнини ҳамда алоқа боғлаш маълумотларингизни logo@liting.uz электрон почтасига; ёкиқуйидаги манзилга жўнатинг: Ўзбекистон Республикаси, 100029, Тошкент ш, Тарас Шевченко кўч., 2. Маълумот учун телефон: (+99871) 280-67-45. Алоқа боғловчи шахс: Мукаддас Норматова.\nТаклифларингизни ким ва қандай баҳолайди?\nБарча ишларни «Ўзбекнефтгаз» МХК ва Ўзбекистон нефт-газ ва геология ходимлари касаба уюшмаси Республика Кенгаши раҳбарияти вакилларидан иборат бўлган танлов комиссияси кўриб чиқади.\nКомиссия ишларни қуйидаги мезонлар бўйича баҳолайди:\nкомпания фалсафаси, миссияси ва қадриятларини акс эттириш\nлоготип ғоясининг теранлиги ва лўндалиги;\nлоготип босма ва нобосма материаллар, брендлаштирилган маҳсулот ва корпоратив совғаларига мослашувчанлиги;\nлоготипнинг кўзга кўринадиган қисми креативлиги ва янгичалиги (янги логотип амалдагига ўшаш бўлмаслиги лозим).\nКомиссия 50 (элликта) энг яхши ишларни танлаб олади ва финал босқичи иштирокчилари орасида очиқ танлов ўтказади.Финал қатнашчиларининг ишлари, танлов натижалари ва ғолибнинг номи расмий сайтда эълон қилинади: http://www.ung.uz.\nТанлов ғолиби қимматбаҳо соврин -\nChevrolet Spark автомобили билан тақдирланади!\nТанловда иштирок этиш учун талабномалар 2017 йил 21 июлгача қабул қилинади.\nТанлов якунлари 2017 йил 25 августда сарҳисоб қилинади.\nҒолиблар номларини эълон қилиш ва тақдирлаш маросими жорий йил 30 августда (Ўзбекистон Республикаси Мустақиллиги Куни арафасида) ўтказилади.\nТехник топшириқ (.docx 17КБ)\nТанловнинг низоми (.doc 80КБ)\nСўнгги ўзгартириш: 20.06.2017 17:42